[pic] | EUROOPAN YHTEISÖJEN KOMISSIO |

Bryssel 5.11.2008

KOM(2008) 674 lopullinen

KOMISSION TIEDONANTO NEUVOSTOLLE JA EUROOPAN PARLAMENTILLE

Laajentumisstrategia sekä vuosien 2008 ja 2009 tärkeimmät haasteet

{SEK(2008) 2692}{SEK(2008) 2693}{SEK(2008) 2694}{SEK(2008) 2695}{SEK(2008) 2696}{SEK(2008) 2697}{SEK(2008) 2698}{SEK(2008) 2699}

KOMISSION TIEDONANTONEUVOSTOLLE JA EUROOPAN PARLAMENTILLE

Laajentumisstrategia sekä vuosien 2008 ja 2009 tärkeimmät haasteet

JOHDANTO

Laajentuminen on yksi EU:n politiikan tehokkaimmista välineistä. Se palvelee EU:n strategisia etuja vakauden ja turvallisuuden säilyttämisessä ja konfliktien estämisessä. Sen ansiosta vauraus ja kasvumahdollisuudet ovat lisääntyneet, yhteydet elintärkeisiin liikenne- ja energiantoimitusreitteihin parantuneet ja EU:n painoarvo maailmalla kasvanut. Toukokuussa 2009 EU juhlii vuoden 2004 laajentumisen viisivuotispäivää.

Nykyinen laajentumiskierros kattaa Länsi-Balkanin maat ja Turkin, joille on annettu mahdollisuus tulla EU:n jäseniksi edellyttäen, että ne täyttävät asetetut ehdot. Mahdollisuus liittyä EU:hun on osaltaan edistänyt rauhaa ja vakautta ja antanut kumppanimaille valmiudet selviytyä mittavista haasteista (esim. Kosovon itsenäisyysjulistus) alueen turvallisuutta vaarantamatta. Jäsenyysmahdollisuus toimii voimakkaana kannustimena poliittisiin ja taloudellisiin uudistuksiin niin Länsi-Balkanilla kuin Turkissakin. On EU:n strategisen edun mukaista huolehtia prosessin etenemisestä sovittujen periaatteiden ja ehtojen mukaisesti. Vakauden ylläpitäminen on entistä ajankohtaisempaa siihen EU:n itäisillä naapurialueilla, myös Etelä-Kaukasiassa, viime aikoina kohdistuneiden uhkien johdosta.

Turkin strateginen merkitys EU:lle on kasvanut tietyillä aloilla, joista esimerkkejä ovat energiavarmuus, konfliktien estäminen ja ratkaiseminen sekä alueellinen turvallisuus Etelä-Kaukasiassa ja Lähi-idässä. Maa on sitoutunut EU:hun liittymisneuvottelujen ja niihin liittyvien, käynnissä olevien uudistusten myötä, ja tämä sitoutuneisuus tekee siitä voimakkaamman vakautustekijän alueella, jolla on monia haasteita ratkottavanaan. Euroopan tämänhetkinen turvallisuustilanne edellyttää sekin, että vakaus säilyy ja uudistukset etenevät Länsi-Balkanilla.

Tätä taustaa vasten on entistäkin tärkeämpää, että laajentumisesta joulukuussa 2006 kokoontuneessa Eurooppa-neuvostossa saavutettua uutta yksimielisyyttä toteutetaan johdonmukaisesti. Yksimielisyys perustuu sitoumusten vahvistamiseen, oikeudenmukaiseen ja tiukkaan ehdollisuuteen ja parempaan kansalaisille tiedottamiseen yhdistettynä EU:n kykyyn ottaa vastaan uusia jäseniä.

EU on aiemmista laajentumisista saadut kokemukset huomioon ottaen ryhtynyt toimiin laajentumisprosessin laadun parantamiseksi. Oikeusvaltioperiaatetta ja hyvää hallintotapaa painotetaan nyt enemmän prosessin alkuvaiheessa. Tahti, jolla ehdokasmaa tai mahdollinen ehdokasmaa lähestyy EU:ta, riippuu maan toteuttamien poliittisten ja taloudellisten uudistusten tahdista samoin kuin sen valmiuksista ottaa vastaan jäsenyydestä johtuvat oikeudet ja velvollisuudet Kööpenhaminan arviointiperusteiden mukaisesti.

Tuleva vuosi on käänteentekevä Länsi-Balkanin haasteista selviämisen kannalta. Länsi-Balkanin maiden etenemistä kohti EU-jäsenyyttä on mahdollista nopeuttaa, kunhan ne täyttävät vaaditut ehdot. Kroatian odotetaan etenevän liittymisneuvottelujen päätösvaiheeseen vuoden 2009 loppuun mennessä, kunhan se toteuttaa välttämättömät valmistelutoimet. Entinen Jugoslavian tasavalta Makedonia pääsee lähemmäksi jäsenyyttä toteuttamalla lisäuudistuksia. Mahdolliset ehdokasmaat voivat edistysaskeleita ottamalla saavuttaa ehdokasmaan aseman, jos ne osoittavat valmiutensa siihen.

Turkin liittymisneuvottelujen tahti riippuu uudistuksista sekä siitä, miten maa täyttää sille asetetut ehdot. Nyt ollaan tilanteessa, jossa Turkin on saatava uutta puhtia poliittisiin uudistuksiin.

Kansainvälisellä rahoitusalan kriisillä on toistaiseksi ollut vain vähäistä välitöntä vaikutusta Länsi-Balkanin maiden ja Turkin talouteen ja rahoitusalaan. Niistä useimmissa vallitsevan vaihtotaseen alijäämän merkittävä syveneminen lisää kuitenkin niiden alttiutta ulkoisille häiriöille. Rahoitusalan maailmanlaajuinen kriisi on omiaan jarruttamaan sekä ulkomaisia luottoja että suoria ulkomaisia investointeja.

Mitä tulee Kyproksen kysymykseen, saaren kreikkalais- ja turkkilaisyhteisöjen johtajat ovat aloittaneet Yhdistyneiden Kansakuntien alaisuudessa neuvottelut kokonaisvaltaisesta ratkaisusta. Komissio tukee osapuolia ja on valmis antamaan teknistä asiantuntija-apua EU:n toimivaltaan kuuluvissa kysymyksissä.

Euroopan unioni on vahvempi, kun sillä on vakaat, vauraat ja demokraattiset naapurit. EU ja sen naapurit voivat tarttua nykyhaasteisiin tehokkaammin, kun niiden yhteistyön perustana ovat yhteiset arvot ja edut. EU aikoo myös lujittaa suhteitaan Euroopan naapuruuspolitiikan piiriin kuuluviin, unionin itä- ja eteläpuolella sijaitseviin maihin yhteisen turvallisuuden ja vaurauden lisäämiseksi. Valmisteilla olevalla itäisellä kumppanuudella ja ’Barcelonan prosessi: Välimeren unioni’ -aloitteella on tässä yhteydessä erityistä merkitystä.

Tässä tiedonannossa kerrotaan, miten laajentumisprosessissa mukana olevat maat ovat edistyneet ja mitkä ovat niiden tärkeimmät jäljellä olevat haasteet. Siinä esitetään pääpiirteissään, miten komissio aikoo ohjata ja tukea näitä maita tulevana vuonna.

LAAJENTUMISESTA SAAVUTETUN UUDEN YKSIMIELISYYDEN TÄYTÄNTÖÖNPANO

Maiden saavuttama edistys ja jäljellä olevat haasteet

Länsi-Balkan

Länsi-Balkanin maat ovat kuluneen vuoden aikana lähentyneet EU:ta: uudistukset etenivät ja asetettujen perusteiden ja ehtojen täyttämisessä edistyttiin, mutta edistys on ollut epätasaista. Alue on pysynyt vakaana, ja tilanne Kosovon itsenäisyysjulistuksen ja Kosovon perustuslain voimaantulon jälkeen on ollut yleisesti ottaen rauhallinen. Alueen talouskasvu jatkui voimakkaana erityisesti kotimaisten ja ulkomaisten investointien ansiosta. Kokonaistasolla uudistukset etenivät ja elintaso nousi. Vakaussopimuksen tehtävät siirtyivät alueelliselle yhteistyöneuvostolle, mikä lisäsi Kaakkois-Euroopan alueelliseen yhteistyöhön osallistuvien maiden vastuuta yhteistyöstä.

Tästä huolimatta Länsi-Balkanilla on vielä ratkottavana useita sellaisia kysymyksiä, joilla voi olla vaikutusta alueen turvallisuuteen, vakauteen ja vaurauteen. Uudistukset ja sovintohenki on saatava juurtumaan. Useimmissa alueen maissa valtiorakenteiden kehittäminen, hallintoelinten toiminnan vakauttaminen ja hallintotavan parantaminen ovat ensisijaisia huolenaiheita. Useimmista maista puuttuu myös ammattimainen, riippumaton ja tilivelvollinen virkamieskunta. Oikeusvaltioperiaatteen soveltaminen, mikä tapahtuu lähinnä oikeuslaitosta uudistamalla sekä korruptiota ja järjestäytynyttä rikollisuutta torjumalla, on polttava kysymys koko alueella. Poliittisessa vuoropuhelussa ja sovintohengessä on edelleen toivomisen varaa esimerkiksi etnisten kysymysten osalta. Naapuruuteen liittyviä ongelmia on vielä ratkaisematta. Keski-inflaatio vauhdittui. Vaihtotaseen alijäämät kasvoivat huomattavasti. Joissakin maissa työttömyys on edelleen erittäin korkea. Työllisyys- ja sosiaalipolitiikoissa tarvitaan lisäuudistuksia. Kansantalouteen kohdistuvat haasteet ovat lisääntyneet, koska ulkoiset toimintaedellytykset ovat huonontuneet lähinnä rahoitusalan kansainvälisen kriisin johdosta.

Maakohtaisesti tilanne on kehittynyt seuraavassa esitetyllä tavalla.

Kroatian liittymisneuvottelut ovat edenneet ratkaisevaan vaiheeseen. Se on signaali koko alueelle siitä, että jäsenyys on EU:n antamien sitoumusten mukaisesti realistinen mahdollisuus, kunhan tietyt ehdot täyttyvät.

Entisessä Jugoslavian tasavallassa Makedoniassa edistystä on tapahtunut useilla tärkeillä aloilla: komission maaliskuussa antamassa tiedonannossa[1] esiin nostetaan erityisesti oikeuslaitoksen ja poliisitoimen uudistaminen sekä vakautus- ja assosiaatiosopimuksen velvoitteiden täytäntöönpano. Parlamenttivaaleja varjostivat kuitenkin väkivaltaisuudet ja vakavat sääntöjenvastaisuudet. Liittymiskumppanuuden ensisijaisten tavoitteiden mukaisten uudistusten täytäntöönpanoon tarvitaan rakentavaa poliittista vuoropuhelua ja määrätietoista toimintaa.

Albaniassa on tapahtunut lisäedistystä keskeisissä poliittisissa uudistuksissa. EU:n kanssa tehty väliaikainen sopimus tuli voimaan kaksi vuotta sitten, ja sen täytäntöönpano jatkuu kokonaisuudessaan moitteettomasti. Oikeusvaltioperiaatteen toteutuminen ja valtioelinten asianmukaisen toiminnan varmistaminen ovat kuitenkin edelleen suuria haasteita. Hallinnollisten valmiuksien ja täytäntöönpanovalmiuksien parantamista on jatkettava.

Montenegro on jatkanut poliittisia uudistuksia. Vuoden alussa voimaan tulleen väliaikaisen sopimuksen täytäntöönpano etenee kokonaisuudessaan ongelmitta. Oikeuslaitoksen uudistaminen ja oikeusvaltioperiaatteen lujittaminen ovat kuitenkin edelleen valtavia haasteita ja edellyttävät siis lisätoimia. Hallinnollisten valmiuksien ja täytäntöönpanovalmiuksien parantamista on jatkettava.

Allekirjoittamalla Bosnia ja Hertsegovinan kanssa tehdyn vakautus- ja assosiaatiosopimuksen EU vahvisti sitoutumisensa maan tulevaisuuteen osana Eurooppaa. Bosnia ja Hertsegovina aloitti väliaikaisen sopimuksen täytäntöönpanon heinäkuussa. Molempien entiteettien keskeiset poliittiset johtajat ovat kuitenkin kyseenalaistaneet tietyt Daytonin rauhansopimukseen sisältyvät perustuslakia koskevat määräykset, ja jäsenyyteen liittyvät uudistukset junnaavat paikoillaan. Tärkeimmistä uudistuksista vallitsee jonkinasteinen yksimielisyys.

Serbia vahvisti presidentin- ja parlamenttivaalien myötä olevansa sitoutunut omaan tulevaisuuteensa Euroopassa ja eurooppalaisiin arvoihin. Vakautus- ja assosiaatiosopimus allekirjoitettiin, ja väliaikaisen sopimuksen täytäntöönpano aloitetaan heti kun neuvosto on vakuuttunut siitä, että Serbia tekee täyttä yhteistyötä entisen Jugoslavian alueella tehtyjä rikoksia käsittelevän kansainvälisen sotarikostuomioistuimen (ICTY) kanssa. Radovan Karadzicin pidätys ja oikeuteen vieminen olivat merkittävä edistysaskel, mutta prosessi on vietävä loppuun. Serbia on osoittanut omaavansa hallinnolliset valmiudet lähentyä EU:ta merkittävästi. Kuluvana vuonna uudistukset ovat kuitenkin viivästyneet. Oikeuslaitoksen uudistaminen ja korruption torjunta ovat edelleen suuria haasteita.

Kosovon[2] uusi tilanne on johtanut siihen, että kansainvälisen yhteisön edustusta maassa on muutettu. Muutoksen pitäisi helpottaa jo käynnistetyn EULEX-operaation toteutusta. Kosovon tilanne on ainutlaatuinen, eikä sen voida katsoa muodostavan ennakkotapausta. Eurooppa-neuvosto on ilmaissut EU:n valmiuden tukea Kosovon poliittista ja taloudellista kehitystä tarjoamalla sille mahdollisuuden lähentyä EU:ta samalla tavalla muun Länsi-Balkanin kanssa. Kosovon hyväksymä perustuslaki on eurooppalaisten normien mukainen, ja iso osa keskeistä lainsäädäntöä on annettu. Suuria haasteita on kuitenkin jäljellä: hallintoelinten vahvistaminen, oikeusvaltioperiaatteen vakiinnuttaminen sekä vuoropuhelun ja sovinnon edistäminen eri kansanryhmien kesken.

Turkki

Kulunutta vuotta ovat leimanneet voimakkaat poliittiset jännitteet. Valtakunnansyyttäjä vetosi perustuslakituomioistuimeen hallituspuolueen kieltämiseksi sekularismin vastaisen toiminnan takia. Tuomioistuin päätti lopulta olla suostumatta valtakunnansyyttäjän pyyntöön ja määräsi puolueelle sen sijaan sakkorangaistuksen. Näin vältyttiin vakavalta poliittiselta kriisiltä. Samalla poliittisille puolueille tarjoutui uusi tilaisuus jatkaa vuoropuhelua ja elvyttää sovintohenki.

EU on tuominnut jyrkästi PKK:n terrori-iskut, jotka ovat vaatineet monia kuolonuhreja. Turkin armeija toteutti useita operaatioita, jotka oli suunnattu PKK:n Pohjois-Irakissa sijaitsevia tukikohtia vastaan.

Turkilla on ollut rakentava rooli naapurialueillaan ja laajemminkin Lähi-idässä, missä se on harjoittanut aktiivista diplomatiaa. Georgian kriisin jäljiltä Turkki ehdotti Kaukasian vakautus- ja yhteistyöfoorumin perustamista alueen maiden välisen vuoropuhelun edistämiseen. Presidentti Gül vieraili Jerevanissa ja oli näin ensimmäinen itsenäisessä Armeniassa vieraillut Turkin presidentti. Turkki toimi sovittelijana Israelin ja Syyrian välisissä kiistoissa ja kävi Iranin kanssa vuoropuhelua ydinvoimakysymyksessä.

Turkilla on geostrategisen sijaintinsa takia keskeinen rooli EU:n energiavarmuudesta huolehdittaessa ja varsinkin energianlähteitä monipuolistettaessa. On ehdottoman tärkeää, että EU, Turkki ja alueen muut maat – sekä toimittaja- että kauttakuljetusmaat – tekevät tiivistä energia-alan yhteistyötä. Käynnissä olevat ja tulevaisuuden putkihankkeet rikastuttavat kaikkia niitä maita, joiden alueella putket kulkevat, aivan erityisesti Turkkia. Energiavarmuuden turvaamisen kannalta yksi EU:n tärkeimmistä tavoitteista on eteläisen kaasulinjan valmiiksi saaminen aikataulussa panemalla suunnitellut hankkeet, varsinkin Nabucco-kaasuputkihanke, ripeästi täytäntöön.

Nykyinen hallitus tuli valtaan heinäkuussa 2007 järjestetyillä vapailla ja rehellisillä vaaleilla, ja sillä on vahva mandaatti uudistusten läpi viemiseen. Se toisti sitoutumisensa liittymisprosessiin ja siihen liittyviin uudistuksiin ja ilmoitti aloittavansa uuden perustuslain laatimisen. Sananvapauden sekä muiden uskonnollisten yhteisöjen kuin muslimien oikeuksien osalta tapahtui jonkin verran edistystä. Rikoslain 301 §:ää muutettiin sananvapauden vahvistamiseksi. Parlamentti hyväksyi uuden lain säätiöistä, jolla puututaan tiettyihin muiden uskonnollisten yhteisöjen kuin muslimien ongelmiin. Lisäksi hallitus päätti viedä päätökseen maan kaakkoisosan taloudelliseen kehittämiseen tähtäävän Kaakkois-Anatolia-hankkeen (GAP).

Uudistukset kaipaavat nyt uutta pontta, jotta demokratiaa ja ihmisoikeuksia saataisiin vahvistettua ja maata voitaisiin modernisoida, kehittää ja tuoda lähemmäksi EU:ta. Erityistä huomiota on kiinnitettävä puolueita koskeviin sääntöihin, perustuslain uudistamiseen, sananvapauteen ja naisten oikeuksiin.

Turkin talouskehitys jatkui suhteellisen hyvänä ja kansantalous pysyi vakaana bruttokansantuotteen kasvun hidastumisesta huolimatta. Rahoitusalan kansainvälisen kriisin johdosta omaisuuserien hintoja ja valuuttakurssia on jouduttu korjaamaan, mutta toistaiseksi niiden vaikutukset pankkisektoriin eivät ole olleet vakavia. Merkittävä ulkoisen rahoituksen tarve lisää kuitenkin alttiutta ulkoisille häiriöille. Turkissa on nyt Kööpenhaminan taloudellisten arviointiperusteiden mukainen toimiva markkinatalous. Maan pitäisi selvitä kilpailupaineista ja markkinavoimista unionissa keskipitkällä aikavälillä edellyttäen, että se toteuttaa kokonaisvaltaisen uudistusohjelmansa, jolla on tarkoitus korjata rakenteellisia heikkouksia. Myös Turkin ja EU:n keskinäinen taloudellinen riippuvuus lisääntyi.

Liittymistä valmistelevat välineet – tärkeimmät haasteet

Komissio on käyttänyt liittymistä valmistelevia välineitään täysipainoisesti keskeisten, vuoden 2007 laajentumisstrategiassa määriteltyjen haasteiden ratkomiseen, jotka liittyvät hyvään hallintotapaan, oikeusvaltioon sekä valtiorakenteiden ja kansalaisyhteiskunnan kehittämiseen. Toiminnasta on jo saatu merkittäviä tuloksia.

Toimia laajentumisprosessin laadun parantamiseksi jatkettiin muun muassa asettamalla tiukkoja edellytyksiä neuvottelulukujen käsittelyn avaamiselle ja päättämiselle sekä julkaisemalla uusia vaikutustenarviointeja keskeisiltä politiikanaloilta.

Neuvosto hyväksyi liittymiskumppanuuksia ja Eurooppa-kumppanuuksia koskevat komission ehdotukset, joihin sisältyvät nämä ensisijaiset tavoitteet. Komissio on tiivistänyt poliittista vuoropuhelua kumppanuusasiakirjojen pohjalta. Myös taloudellinen vuoropuhelu eteni liittymistä valmistelevan julkisen talouden seurantamekanismin ansiosta.

Ohjelmasuunnittelu ja liittymistä valmistelevasta tukivälineestä (IPA) myönnettävän avun antaminen ovat perustuneet kumppanuuksien ensisijaisiin tavoitteisiin, minkä seurauksena tukea perustavanlaatuisille uudistuksille on lisätty. Vuonna 2008 IPAsta myönnetään tukea 1,4 miljardia euroa. Kansallisissa IPA-ohjelmissa siirtymävaiheen tukeen ja instituutioiden kehittämiseen varatuista 840 miljoonasta eurosta 33 prosenttia käytetään nyt hallintotavan tehostamiseen, hallinnollisten ja oikeudellisten uudistusten tukemiseen, oikeusvaltion vahvistamiseen, korruption ja järjestäytyneen rikollisuuden torjumiseen, ihmisoikeuksien edistämiseen, vähemmistöjen suojeluun ja kansalaisyhteiskunnan kehittämiseen. EU:n jäsenvaltioiden virkamiesten tarjoamaa nopeaa apua annetaan myös TAIEX- ja SIGMA-ohjelmista[3]. Edellä luetelluille uudistuksille tarkoitettu keskipitkän aikavälin tuki kattaa muun muassa julkishallintojen kumppanuusverkostot ja avustukset valtiosta riippumattomien järjestöjen hankkeille.

Komissio on tehnyt aloitteita, joilla IPA-tuki sovitetaan yhteen kansainvälisten rahoituslaitosten ja muiden avunantajien antaman tuen kanssa. Näin IPA-tuen vaikutus taloudelliseen ja sosiaaliseen kehitykseen kasvaa. Infrastruktuurihankkeita varten on otettu käyttöön erityinen järjestely yhteistyössä Euroopan investointipankin (EIP), Euroopan jälleenrakennus- ja kehityspankin ja Euroopan neuvoston kehityspankin kanssa. Se on merkittävä askel kohti Länsi-Balkanin investointikehystä, jonka komissio, EIP, Euroopan jälleenrakennus- ja kehityspankki ja Euroopan neuvoston kehityspankki ovat sopineet perustavansa vuoteen 2010 mennessä. Kesäkuussa kokoontunut Eurooppa-neuvosto antoi asialle hyväksyntänsä. Esimerkkejä muista aloitteista ovat energiatehokkuuden rahoitusväline ja Kaakkois-Euroopan eurooppalainen rahasto, johon keskitetään kaikki pk-yritysten kehittämiseen tarkoitettu tuki. Rahastosta hyötyvät kymmenet tuhannet pienyritykset alueella.

Liittymistä valmistelevan tuen täytäntöönpanon siirtäminen Euroopan jälleenrakennusvirastolta komission Belgradissa, Podgoricassa, Pristinassa ja Skopjessa sijaitseville lähetystöille ja toimistoille on saatu päätökseen. Viraston toiminta lakkautetaan asteittain, ja se sulkeutuu 31. joulukuuta 2008. Perimmäisenä tavoitteena on, että kumppanit itse vastaavat tuen täytäntöönpanosta sitten kun ovat osoittaneet valmiutensa.

Komissio järjesti heinäkuussa avunantajien kokouksen Kosovon sosioekonomisen kehityksen edistämiseksi: rahoitussitoumuksia annettiin yhteensä 1,2 miljardin euron arvosta, mistä Euroopan unionin ja sen jäsenvaltioiden osuus on lähes 800 miljoonaa euroa. Tämänsuuruisella tuella Kosovon kehityksen pitäisi vauhdittua melkoisesti. On tärkeää, että Kosovon hallitus tukee avunantajia panemalla täytäntöön budjettikurista, julkisten menojen hallinnasta ja talouspolitiikan uudistamisesta antamansa sitoumukset.

Vuoden 2007 laajentumisstrategiaa noudattaen ihmisten väliseen kanssakäymiseen on kiinnitetty erityishuomiota. Tammikuussa 2008 tulivat voimaan viisumien myöntämisen helpottamista ja takaisinottoa koskevat sopimukset kaikkien asianomaisten maiden kanssa, ja komissio käy niiden kanssa vuoropuhelua viisumivapaudesta. Tässä yhteydessä laadittiin viisumivapauden toteuttamista koskevat etenemissuunnitelmat, joissa vahvistetaan selvät ja realistiset edellytykset viisumipakon lakkauttamiseksi. Ihmisten välistä kanssakäymistä edistäviä toimia ovat myös perustutkintoa suorittaville ja jatko-opiskelijoille Erasmus Mundus -ohjelmassa tarjolla olevat uudet opiskelumahdollisuudet sekä lisämäärärahat nuorisotoimintaohjelman (Youth in Action) nuorisovaihto- ja kumppanuustoimiin. Tempus-ohjelmasta jatkettiin korkeakoulutusuudistuksen tukemista korkeakoulujen kanssa solmittujen kumppanuuksien välityksellä.

Energiayhteisön perustamisen jälkeen on aloitettu neuvottelut liikenneyhteisön perustamiseksi Länsi-Balkanin kanssa. Asiaa koskeva sopimus on tarkoitus allekirjoittaa vuoden 2009 kuluessa. Edistystä on tapahtunut myös Euroopan yhteisen ilmailualueen (ECAA) täytäntöönpanossa. Ympäristöalalla on kehitteillä uusi alueellinen yhteistyöjärjestely liittymistä edeltävään vaiheeseen liittyvien ympäristöhaasteiden ratkomiseen yhteisvoimin.

Mitä tulee kansainväliseen rahoitusalan kriisiin, komissio on valmis auttamaan laajentumisprosessissa mukana olevien maiden viranomaisia selviytymään kriisin rahoitusvaikutuksista ja taloudellisista seurauksista.

Alueellisten yhteistyöaloitteiden tukemiseksi on tehty lujasti töitä Thessalonikin toimintasuunnitelman ja komission maaliskuussa 2008 antaman tiedonannon mukaisesti. Taannoin perustettu alueellinen yhteistyöneuvosto on aloittanut toimintansa. Sen on nyt huolehdittava alueellisen toiminnan tehokkuudesta ja rationalisoinnista. Komissio tukee seuraavia alueellisia aloitteita: alueellisen yhteistyöneuvoston sihteeristön avustaminen, julkishallinnon alueellisen koulun perustaminen Danilovgradiin (Montenegro), uusi katastrofiriskin vähentämisaloite, kulttuuriperinnön elvyttäminen ja historian oppikirjoja koskevat hankkeet. Komissio tukee myös kaupan alan yhteistyötä Keski-Euroopan vapaakauppasopimuksen (CEFTA) sihteeristön välityksellä. Diagonaalista alkuperäkumulaatiota[4] koskevat tullin säännöt tulevat pian voimaan EU:n ja Länsi-Balkanin maiden välillä, mikä helpottaa kaupan alueellista yhdentymistä.

Komissio perusti IPAn alaisuuteen uuden rahoitusvälineen, jolla tuetaan kansalaisyhteiskunnan kehittämistä ja vuoropuhelua. Välineestä myönnetään vuoden 2008 aikana noin 30 miljoonaa euroa, jotka osoitetaan paikallistason valmiuksien kehittämiseen. Komissio järjesti huhtikuussa mittavan konferenssin kansalaisyhteiskunnan kehityksestä Kaakkois-Euroopassa. Konferenssissa rohkaistiin verkostoitumaan, jakamaan parhaita toimintatapoja ja solmimaan kumppanuuksia. Tällaisilla aloitteilla edistetään kansojen välistä sovintoa ja viitoitetaan tietä kohti EU-jäsenyyttä.

Yleisöviestinnän parantaminen on yksi laajentumisesta saavutetun uuden yksimielisyyden pääperiaatteista. Komissio rohkaisee julkista keskustelua EU:n laajenemisesta sekä jäsenvaltioissa että laajentumisprosessissa mukana olevissa maissa. Sillä on kansalaisjärjestöille, toimittajille ja nuorille suunnattua tiedotustoimintaa, kuten videoklippejä, katufutistapahtuma Focassa ja nuorille toimittajille tarkoitettu kilpailu, jonka teemana on näköalan laajentaminen (Enlarge your vision). Näillä toimilla täydennettiin jäsenvaltioiden ja kumppanimaiden tiedotusta.

VUOSIEN 2008 JA 2009 LAAJENTUMISOHJELMA

Länsi-Balkanin maiden EU-jäsenyyden vauhdittaminen

Kesäkuussa 2008 kokoontunut Eurooppa-neuvosto toisti täyden tukensa Länsi-Balkanin Eurooppaan lähentymiselle. Se korosti sitä, kuinka Länsi-Balkanin mahdollisten ehdokasmaiden on taloudellisia ja poliittisia uudistuksia määrätietoisesti toteuttamalla ja asetetut ehdot ja vaatimukset täyttämällä mahdollista saavuttaa ehdokasmaan asema omien ansioidensa perusteella. Perimmäisenä tavoitteena on tietenkin EU-jäsenyys.

Vakautus- ja assosiaatioprosessin mukaisesti liittymismahdollisuus on edelleen ratkaiseva Länsi-Balkanin vakauden, sovinnon ja kehityksen kannalta. On EU:n ja koko Euroopan edun mukaista, että alue etenee mahdollisimman nopeasti poliittisissa ja taloudellisissa uudistuksissa, kansojen välisessä sovinnonteossa ja EU:hun lähentymisessä. EU:lla pitäisi olla valmiudet nopeuttaa liittymisvalmisteluja heti kun maat täyttävät niille asetetut ehdot ja varmistaa, että poliittisesti ja taloudellisesti aluetta kohdellaan jatkossakin vakautus- ja assosiaatioprosessin mukaisesti korkeimmalla mahdollisella tasolla. Loppujen lopuksi eteneminen kohti jäsenyyttä on kuitenkin alueen kansojen ja johtajien kädessä, koska etenemisvauhti riippuu kunkin maan saavutuksista välttämättömien uudistusten täytäntöönpanossa.

Tässä tiedonannossa komissio esittää ohjeellisen etenemissuunnitelman Kroatian kanssa käytävien teknisten neuvottelujen viemiselle päätökseen vuoden 2009 loppuun mennessä. Edellytyksenä on, että Kroatia täyttää ehdot 3.2. kohdassa esitetyn mukaisesti.

Entisen Jugoslavian tasavallan Makedonian on mahdollista päästä lähemmäksi EU:ta, kunhan se täyttää Kööpenhaminassa vahvistetut poliittiset arviointiperusteet ja liittymiskumppanuuden tärkeimmät ensisijaiset tavoitteet. Ennen muuta maan on huolehdittava, että vaalit ovat vapaat ja rehelliset. Tärkeimpien puolueiden ja poliittisten toimijoiden välisen vuoropuhelun on parannuttava, jotta instituutiot voivat toimia normaaliin tapaan ja uudistukset vauhdittuisivat. Komissio seuraa tarkkaan entisen Jugoslavian tasavallan Makedonian edistymistä. Kumppanuuden tärkeimmistä ensisijaisista tavoitteista ovat jäljellä seuraavat: konkreettisten tulosten saavuttaminen oikeudellisten uudistusten täytäntöönpanossa, poliisitoimen puolueettomuuden ja epäpoliittisuuden varmistaminen, korruption torjunnan jatkaminen objektiivisella tavalla sekä siitä huolehtiminen, että virkamiesten työhönotto ja ylennykset perustuvat ammatillisiin kriteereihin.

Osa Länsi-Balkanin maista on ilmoittanut harkitsevansa EU-jäsenyyshakemuksen tekemistä. Komissio muistuttaa, että tyydyttävät saavutukset erityisesti vakautus- ja assosiaatiosopimuksesta johtuvien velvoitteiden, myös kauppaan liittyvien määräysten, täytäntöönpanossa ovat olennainen osa kunkin maan etenemistä kohti jäsenyyttä. Jäsenyyshakemus johtaa aikanaan ja neuvoston pyynnöstä lausuntoon, jonka komissio antaa maan valmiudesta, sekä arvioon liittymisen vaikutuksista tärkeimmillä politiikan aloilla.

Albanian on huolehdittava siitä, että maassa vuonna 2009 järjestettävät parlamenttivaalit valmistellaan ja toimitetaan asianmukaisesti. Montenegron on tehostettava oikeuslaitoksen uudistamista. Molempien maiden on tehostettava vakautus- ja assosiaatiosopimuksen täytäntöönpanoa muun muassa parantamalla hallinnollisia valmiuksia ja soveltamisen valvontavalmiuksia sekä lujittamalla oikeusvaltiota.

Bosnia ja Hertsegovinan on kiireesti saavutettava poliittinen yhteisymmärrys ja edettävä uudistuksissa voidakseen ottaa lisää vastuuta omasta hallinnostaan. Maan tulevasta suunnasta tarvitaan yhteinen näkemys, jotta instituutiot voisivat toimia moitteettomasti, valtiorakenteista saataisiin toimivammat ja tehokkaammat ja EU-asioissa löytyisi yhteinen ääni. Rauhan täytäntöönpanoneuvosto tarkastelee loppukuusta maan valmiutta sulkea korkean edustajan toimisto. Tulos riippuu siitä, miten maa on edistynyt viiden erityistavoitteen[5] täyttämisessä. Lisäksi rauhan täytäntöönpanoneuvoston on annettava poliittisesta tilanteesta myönteinen arvio, joka perustuu Daytonin rauhansopimuksen täysimääräiseen noudattamiseen. Komissio on valmis tukemaan Bosnia ja Hertsegovinan ponnisteluja näiden edellytysten täyttämiseksi.

Kesäkuussa kokoontunut Eurooppa-neuvosto esitti kantanaan, että Serbia voi lähentyä EU:ta ja ehdokasmaan asemaa nopeammin heti kun se täyttää määrätyt ehdot. Komissio katsoo, että Serbialle voitaisiin myöntää ehdokasmaan asema vuonna 2009, mikäli ehdot täyttyvät ja komission lausunto sitä puoltaa. Serbiassa on tapahduttava myönteistä kehitystä: maan on tehtävä varauksetonta yhteistyötä ICTYn kanssa ja huolehdittava uudistusohjelmansa etenemisestä. Näin saavutetaan konkreettista edistystä ensisijaisilla aloilla, joihin kuuluvat oikeusvaltion lujittaminen sekä talous- ja budjettiuudistusten vauhdittaminen. Serbialla on alueella keskeinen rooli. Sitä rohkaistaan omaksumaan rakentava lähestymistapa Kosovon osallistumiseen alueellisiin aloitteisiin ja kansainvälisiin foorumeihin samoin kuin EU:n toimiin edistää rauhaa ja vakautta Länsi-Balkanilla.

Kosovon sosioekonominen kehitys on ratkaiseva sen väestön hyvinvoinnin ja koko ympäröivän alueen vakauden kannalta. Eurooppa-neuvosto totesi kesäkuussa, että Kosovo on muun Länsi-Balkanin tavoin selvästi suuntautunut EU:hun. EU odottaa Serbialta rakentavaa suhtautumista EULEX-operaation käynnistymiseen ja kehottaa Kosovon serbejä osallistumaan Kosovon kehittämiseen. Komission ja Kosovon viranomaisten välillä uudistuksista käytävää säännöllistä vuoropuhelua on tarkoitus tiivistää. Komissio aikoo käyttää kaikki keinot, joilla Kosovon osallistumista alueelliseen yhteistyöhön voidaan edistää, ja se pyytää kaikkia osapuolia omaksumaan asiassa rakentavan lähestymistavan. Se aikoo selvittää, miten Kosovon poliittista ja sosioekonomista kehitystä voitaisiin vauhdittaa ja miten Kosovo voisi sitä ympäröivän alueen osana lähentyä EU:ta vakautus- ja assosiaatioprosessin puitteissa. Selvitystyön tulokset esitetään syksyllä 2009 julkaistavassa toteutettavuustutkimuksessa.

Hyvät naapuruussuhteet ja alueellinen yhteistyö ovat avainasemassa EU-jäsenyyttä tavoiteltaessa, ja ne muodostavat vakautus- ja assosiaatioprosessin rungon. Lähes kaikilla alueellisilla kumppaneilla on kahdenvälisiä kysymyksiä, muun muassa rajariitoja, ratkottavana naapureidensa kanssa. Komissio jatkaa tilanteen seuraamista ja kehottaa kaikkia osapuolia ratkaisemaan kahdenväliset riitakysymykset ensi tilassa. Rikosasioissa tehtävää oikeudellista yhteistyötä on tehostettava huomattavasti muun muassa maiden omien sotarikosten tutkinnan osalta.

Ihmisten välinen kanssakäyminen tekee jäsenyysmahdollisuudesta kansalaisten näkökulmasta konkreettisemman.

Komissio seuraa jatkossakin tiiviisti viisumien myöntämisen helpottamisesta tehtyjen sopimusten täytäntöönpanon asianmukaisuutta. Se seuraa viisumivapaudesta laadittujen etenemissuunnitelmien toteutusta ja auttaa maita täyttämään kyseisissä suunnitelmissa vahvistetut edellytykset. Viisumiasioista käytävän vuoropuhelun eteneminen riippuu kunkin maan saavutuksista. Jos maa täyttää edellytykset, komissio saattaa tehdä maakohtaisia ehdotuksia viisumipakon poistamisesta vuoden 2009 aikana.

Lisäksi komissio aikoo kaksinkertaistaa länsibalkanilaisille opiskelijoille IPAsta vuonna 2009 myönnettäviin stipendeihin osoitettavat määrärahat.

Osallistuminen yhteisön ohjelmiin ja yhteisön virastojen toimintaan on osoittautunut hyödylliseksi, koska se on lähentänyt kumppanimaiden instituutioita ja kansalaisia EU:hun. Komissio kannustaa näiden maiden edunsaajia osallistumaan niille avoinna oleviin ohjelmiin nykyistä enemmän. Se aikoo myös selvittää mahdollisuuksia avata uusia ohjelmia mahdollisille ehdokasmaille. Mitä tulee yhteisön virastoihin, komissio pyrkii tarjoamaan kaikille laajentumisprosessissa mukana oleville maille uusia osallistumismahdollisuuksia, kuten tarkkailija-asemaa virastojen hallintoneuvostojen tai asiantuntijaryhmien kokouksissa. Komissio ehdottaa, että mahdollisille ehdokasmaille tarjottavia osallistumismahdollisuuksia ja -ehtoja kohennetaan. EU voisi rahoittaa jopa 90 prosenttia maan ensimmäisen osallistumisvuoden rahoitusosuudesta yhteisön ohjelmaan tai virastoon. Rahoitus katettaisiin IPAsta. Seuraavina vuosina tuen osuus pienenisi joko prosentuaalisesti tai rahamääräisesti. Muiden yhteisön ohjelmien kuin tutkimus- ja kehitysohjelmien yhteisrahoitusosuuden kokonaistason pitäisi periaatteessa pysyä 10 prosentissa kansallisten IPA-ohjelmien määrärahoista.

Kansalaisjärjestöjen lisääntynyt osallistuminen laajentumisprosessissa mukana olevien maiden uudistuksiin määrittää pitkälle laajentumisprosessin vauhdin ja laadun sekä sen, miten laajaa julkista kannatusta laajentuminen nauttii. Uudesta kansalaisyhteiskuntavälineestä on tarkoitus rahoittaa valmiuksien kasvattamiseen ja verkostoitumiseen tähtääviä hankkeita (esim. ”people 2 people” -vierailuohjelma), teknisen tuen toimistojen perustamista kuhunkin maahan vuoden 2009 alkupuoliskolla, kansalaiskumppanuuksia tukevia järjestelyjä ympäristön, energian hyötysuhteen ja työterveyden ja –turvallisuuden kaltaisilla aloilla sekä korruption, järjestäytyneen rikollisuuden ja ihmiskaupan torjuntaa. Kansalaisyhteiskunnan kumppanuuksia IPA-varoin tuettavissa järjestelyissä annetaan vuonna 2009 etusija kulttuurialan, vähemmistöjen ja toimialajärjestöjen kumppanuuksille.

Julkisen tuen varmistaminen on yksi EU:n laajentumispolitiikan tärkeimmistä tavoitteista. Jäsenvaltioilla on erityinen velvollisuus huolehtia siitä, että kansalaiset ymmärtävät laajentumisen haasteet ja hyödyt. Kumppanimaiden on tehtävä oma osuutensa ja selitettävä kansalaisilleen jäseneksi pääsyn edellytykset. Komissio pitää jatkossakin laajentumista yhtenä tiedotuspolitiikkansa painopisteistä ja toteuttaa kumppanimaiden toiminnan tukemiseksi ja täydentämiseksi lisätoimia jakamalla tietoa ja rohkaisemalla tärkeimpiä mielipidevaikuttajia keskustelemaan asiasta.

Liittymisneuvottelujen edistäminen

Kroatia

Kroatia on edistynyt kaiken kaikkiaan hyvin nyt kun neuvottelujen aloittamisesta on kulunut kolme vuotta: 35 neuvotteluluvusta 21 on avattu ja neljän[6] käsittely päätetty toistaiseksi. Kroatia on viime kuukausina vauhdittanut ponnistelujaan, minkä johdosta se täyttää nyt kaikkien neuvottelulukujen avaamisedellytykset kahta lukuun ottamatta.

Kroatia täytti edelleen vakautus- ja assosiaatioprosessin yleiset ehdot. Se noudattaa nyt pääpiirteissään vakautus- ja assosiaatiosopimuksen mukaisia velvoitteitaan ja on sopinut komission kanssa siitä, miten savukkeiden syrjivä verotus lakkautetaan. Kroatia on viime kuukausina toteuttanut merkittäviä toimenpiteitä liittymistä valmistelevien EU-varojen hallinnoinnin parantamiseksi. Konkreettisia tuloksia hallinnoinnin parantumisesta ei ole kuitenkaan vielä nähtävissä.

Tähänastisen edistymisen perusteella Kroatian liittymisneuvotteluissa pitäisi voida edetä niiden päätösvaiheeseen vuoden 2009 loppuun mennessä edellyttäen, että Kroatia täyttää vaaditut ehdot. Komissio ehdottaakin ohjeellista etenemissuunnitelmaa teknisten neuvottelujen loppuun saattamiselle. Tätä ohjeellista aikataulua saatetaan joutua muuttamaan riippuen siitä, miten ehtojen täyttäminen edistyy. Kroatian on tehtävä hartiavoimin töitä täyttääkseen jäljellä olevat, neuvotteluluvuissa asetetut edellytykset. Maan on jatkettava uudistuksia erityisesti seuraavilla aloilla: oikeuslaitos, julkishallinto, korruption ja järjestäytyneen rikollisuuden torjunta, vähemmistöjen oikeuksien edistäminen, pakolaisten paluu, sotarikosoikeudenkäyntien jatkaminen ja asiakirjojen luovuttaminen ICTYlle. Kroatialla on myös paljon tehtävää telakoidensa rakenneuudistuksessa. Komissio seuraa tilannetta tarkkaan varmistuakseen, että Kroatia lunastaa antamansa sitoumukset.

Turkki

Nyt kun Turkki on välttynyt poliittiselta kriisiltä, joka liittyi perustuslakituomioistuimessa käsiteltyyn hallitsevan puolueen lakkauttamista koskevaan vaateeseen, sen on elvytettävä hankkeilla olleet poliittiset uudistukset. Edellä mainittu tuomioistuinkäsittely osoitti, miten tärkeää on muuttaa puoluetoimintaan sovellettavia sääntöjä, jotta voidaan varmistaa rahoitusjärjestelyjen läpinäkyvyys ja saattaa puolueiden lakkauttamista koskevat säännökset eurooppalaisia normeja ja käytäntöjä vastaaviksi. Lainsäädäntöä tarvitaan myös kansalaisten oikeuksien puolustamiseen henkilökohtaisiin näkemyksiin ja poliittiseen suuntautumiseen katsomatta sekä oikeusasiamiehen viran perustamiseen. Oikeuslaitoksen uudistamista on jatkettava. Poliittisten voimien välillä käytävän vuoropuhelun on lisäännyttävä, jotta maassa saavutettaisiin uudistuksille suosiollinen konsensus.

Lisätoimia tarvitaan naisten oikeuksien ja sukupuolten tasa-arvon edistämiseksi, sanan- ja uskonnonvapauden takaamiseksi käytännössä, korruption torjumiseksi, kaikkien kansalaisten sivistyksellisten oikeuksien vahvistamiseksi, armeijan siviilivalvonnan lujittamiseksi sekä ammattiyhdistyslainsäädännön saattamiseksi vastaamaan Kansainvälisen työjärjestön (ILO) ja EU:n normeja.

Nyt kun Kyproksen kreikkalais- ja turkkilaisyhteisöjen johtajat ovat aloittaneet täydet neuvottelut Kyproksen kysymyksen kokonaisvaltaisesta ratkaisusta, on ehdottoman tärkeää, että Turkki jatkaa neuvotteluratkaisun ja YK:n ponnistelujen tukemista.

Hyvät naapuruussuhteet ovat jatkossakin avainasemassa. Turkin odotetaan huolehtivan assosiaatiosopimuksen lisäpöytäkirjan täysimääräisestä ja syrjimättömästä täytäntöönpanosta ja edistyvän kahdenvälisten suhteiden normalisoinnissa Kyproksen tasavallan kanssa. EU jatkaa 21. syyskuuta 2005 annettuun julistukseen sisältyvissä kysymyksissä saavutetun edistyksen seurantaa ja arviointia neuvoston 11. joulukuuta 2006 tekemien päätelmien mukaisesti.

Se, että Turkki on ottanut käyttöön yhteisön säännöstön hyväksymistä koskevan kansallisen ohjelman liittymiskumppanuuden ensisijaisten tavoitteiden toteuttamiseen, on voimakas osoitus maan halukkuudesta elvyttää uudistukset. Liittymisneuvottelujen tahti riippuu uudistusten tahdista sekä siitä, miten maa täyttää sille asetetut ehdot.

***

Näkemykset aikaisemmista laajentumisista vaikuttavat EU:ssa vallitsevaan julkiseen mielipiteeseen tulevasta laajentumisesta. On tärkeää kuunnella kansalaisia, tarttua heidän huolenaiheisiinsa ja antaa lisätietoa, jotta yleisölle muodostuu selvä kuva laajentumisen hyödyistä ja haasteista.

Vuonna 2009 tulee täyteen viisi vuotta EU:n edellisestä suuresta laajentumiskierroksesta ja 20 vuotta Berliinin muurin murtumisesta. Puheenjohtajavaltio Tšekki aikoo järjestää mittavan tapahtuman vuoden 2004 laajentumisen kunniaksi. Komissio antaa täyden tukensa tapahtumalle ja aikoo esitellä siinä selvityksen EU:n viidennen laajentumisen taloudellisista vaikutuksista.

PÄÄTELMÄT JA SUOSITUKSET

Edellä esitetyn analyysin perusteella komissio päättelee seuraavaa:

1. Laajentuminen palvelee EU:n strategisia etuja vakauden ja turvallisuuden säilyttämisessä ja konfliktien estämisessä. Sen ansiosta vauraus ja kasvumahdollisuudet ovat lisääntyneet, yhteydet elintärkeisiin liikenne- ja energiantoimitusreitteihin parantuneet ja EU:n painoarvo maailmalla kasvanut. Nykyinen laajentumiskierros kattaa Länsi-Balkanin maat ja Turkin, joille on annettu mahdollisuus tulla EU:n jäseniksi edellyttäen, että ne täyttävät määrätyt ehdot.

2. Laajentumisesta joulukuun 2006 Eurooppa-neuvostossa saavutetun uuden yksimielisyyden johdonmukainen toteuttaminen on entistä tärkeämpää viimeaikaisten, vakautta EU:n itänaapurustossa ja Etelä-Kaukasiassa horjuttaneiden tapahtumien valossa.

3. EU on toteuttanut toimenpiteitä laajentumisprosessin laadun parantamiseksi. Vuoden 2007 laajentumisstrategiassa esitetyn analyysin perusteella jo varhaisvaiheessa kiinnitetään enemmän huomiota oikeusvaltioon ja hyvään hallintotapaan liittyviin kysymyksiin, joihin kuuluvat korruption ja järjestäytyneen rikollisuuden torjunta, hallinnolliset ja oikeudelliset uudistukset ja kansalaisyhteiskunnan kehittäminen.

4. Hyvät naapuruussuhteet ja alueellinen yhteistyö ovat jatkossakin avainasemassa. Riitojen ratkaiseminen rauhanomaisesti on edelleen kaikkien osapuolten ensisijainen tavoite.

5. Tähänastisen edistymisen perusteella Kroatian liittymisneuvotteluissa pitäisi voida edetä niiden päätösvaiheeseen vuoden 2009 loppuun mennessä edellyttäen, että maa täyttää vaaditut ehdot. Komissio ehdottaakin ohjeellista etenemissuunnitelmaa teknisten neuvottelujen loppuun saattamiselle. Tätä ohjeellista aikataulua saatetaan joutua muuttamaan riippuen siitä, miten ehtojen täyttäminen edistyy. Kroatian on tehtävä hartiavoimin töitä täyttääkseen jäljellä olevat, neuvotteluluvuissa asetetut edellytykset. Maan on jatkettava uudistuksia erityisesti seuraavilla aloilla: oikeuslaitos, julkishallinto, korruption ja järjestäytyneen rikollisuuden torjunta, vähemmistöjen oikeuksien edistäminen, pakolaisten paluu, sotarikosoikeudenkäyntien jatkaminen ja asiakirjojen luovuttaminen ICTYlle. Kroatialla on myös paljon tehtävää telakoidensa rakenneuudistuksessa. Komissio seuraa tilannetta tarkkaan varmistuakseen, että Kroatia lunastaa antamansa sitoumukset.

6. Turkin poliittiset uudistukset kaipaavat nyt uutta pontta, jotta demokratiaa ja ihmisoikeuksia saataisiin vahvistettua ja maata voitaisiin modernisoida, kehittää ja tuoda lähemmäksi EU:ta. Liittymisneuvottelujen tahti riippuu uudistusten tahdista sekä siitä, miten maa täyttää sille asetetut ehdot. Turkin odotetaan huolehtivan assosiaatiosopimuksen lisäpöytäkirjan täysimääräisestä ja syrjimättömästä täytäntöönpanosta ja edistyvän kahdenvälisten suhteiden normalisoinnissa Kyproksen tasavallan kanssa.

7. Mitä tulee Kyproksen kysymykseen, saaren kreikkalais- ja turkkilaisyhteisöjen johtajat ovat aloittaneet Yhdistyneiden Kansakuntien alaisuudessa neuvottelut kokonaisvaltaisesta ratkaisusta. Komissio tukee osapuolia ja on valmis antamaan teknistä asiantuntija-apua EU:n toimivaltaan kuuluvissa kysymyksissä. Se kehottaa molempia johtajia toimimaan määrätietoisesti tulosten saavuttamiseksi ja Turkkia osallistumaan kokonaisvaltaista ratkaisua suosivien olosuhteiden luomiseen.

8. Entisen Jugoslavian tasavallan Makedonian on huolehdittava vaalien vapaudesta ja rehellisyydestä, parannettava tärkeimpien puolueiden ja poliittisten toimijoiden välistä vuoropuhelua ja täytettävä tärkeimmät jäljellä olevat kumppanuuden ensisijaiset tavoitteet. Komissio seuraa jatkossakin tiivisti näiden alojen kehitystä.

9. Länsi-Balkanin maiden etenemistä kohti EU-jäsenyyttä on mahdollista nopeuttaa, kunhan ne täyttävät vaaditut ehdot. Mahdollisten ehdokasmaiden osalta tämä tarkoittaa sitä, että ne voivat valmiutensa osoitettuaan saavuttaa ehdokasmaan aseman vakiintuneiden menettelyiden mukaisesti.

10. Albanian, Montenegron sekä Bosnia ja Hertsegovinan kanssa tehtyjen väliaikaisten sopimusten täytäntöönpano etenee. Oikeusvaltio on kuitenkin edelleen suuri haaste, ja hallinnollisia valmiuksia ja täytäntöönpanovalmiuksia on parannettava entisestään. Albanian on huolehdittava vuoden 2009 parlamenttivaalien asianmukaisesta valmistelusta ja toimittamisesta. Montenegron on panostettava aivan erityisesti oikeuslaitosuudistuksensa jatkamiseen. Bosnia ja Hertsegovinan poliittisten johtajien on löydettävä yhteinen näkemys maan suunnasta, puhuttava yhdellä äänellä EU-asioissa ja kansainvälisissä kysymyksissä ja päästävä yksimielisyyteen Euroopan yhdentymisen edellyttämistä tärkeimmistä uudistuksista.

11. Serbian on jatkettava myönteisen kehityksen tiellä tekemällä täyttä yhteistyötä ICTYn kanssa ja pyrkimällä käytännön edistysaskeliin keskeisissä uudistuksissa. Komissio katsoo, että Serbialle pitäisi voida myöntää ehdokasmaan asema vuonna 2009, jos ehdot täyttyvät ja komission arvio maan valmiudesta sitä puoltaa.

12. Kosovo on muun Länsi-Balkanin tavoin selvästi suuntautunut EU:hun. Komissio esittää vuoden 2009 syksyllä toteutettavuustutkimuksen keinoista, joilla Kosovon poliittista ja sosioekonomista kehitystä voitaisiin vauhdittaa. Tutkimuksessa selvitetään, miten Kosovo voisi sitä ympäröivän alueen osana parhaiten lähentyä EU:ta vakautus- ja assosiaatioprosessin puitteissa.

13. Komissio toteuttaa toimenpiteitä, jotta Länsi-Balkanin kansalaiset mieltäisivät EU-jäsenyyden konkreettisena mahdollisuutena. Jos maa täyttää viisumivapaudesta laadituissa etenemissuunnitelmissa asetetut edellytykset, komissio saattaa tehdä maakohtaisesti ehdotuksia viisumipakon poistamisesta vuoden 2009 aikana. Länsibalkanilaisille opiskelijoille myönnettävien stipendien määrärahat kaksinkertaistuvat vuonna 2009. Liikenneyhteisöstä Länsi-Balkanin maiden kanssa käytäviä neuvotteluja viedään eteenpäin; sopimus haluttaisiin allekirjoittaa vuoden 2009 kuluessa.

14. Liittymistä valmistelevasta tukivälineestä (IPA) myönnettävä tuki keskitetään aiempaa enemmän avainasemassa oleviin uudistuksiin. Tämä näkyy vuodet 2010–2012 kattavassa tarkistetussa monivuotisessa ohjeellisessa rahoituskehyksessä, jonka komissio esittää tänään. Uuden kansalaisyhteiskuntavälineen täytäntöönpanoa jatketaan vuonna 2009. Kumppanimaita rohkaistaan osallistumaan yhteisön ohjelmiin ja yhteisön virastojen toimintaan nykyistä enemmän.

15. Koordinointi kansainvälisten rahoituslaitosten ja muiden avunantajien kanssa kasvattaa IPA-tuen vipuvaikutusta. Komissio jatkaa Länsi-Balkanin investointikehyksen valmistelua. Kehys on tarkoitus ottaa käyttöön vuoteen 2010 mennessä Euroopan investointipankin, Euroopan jälleenrakennus- ja kehityspankin sekä Euroopan neuvoston kehityspankin kanssa sovitun mukaisesti.

16. Kansainvälisellä rahoitusalan kriisillä on toistaiseksi ollut vain vähäistä välitöntä vaikutusta Länsi-Balkanin maihin ja Turkkiin. Komissio on valmis auttamaan laajentumisprosessissa mukana olevien maiden viranomaisia selviytymään kriisin rahoitusvaikutuksista ja taloudellisista seurauksista.

17. Toukokuussa 2009 EU juhlii vuoden 2004 laajentumisen viisivuotispäivää Tšekin puheenjohtajuuskaudella. Komissio aikoo siinä yhteydessä esittää selvityksen EU:n viidennen laajentumisen vaikutuksista EU:n talouteen.

18. Kansalaisten tuki laajentumiselle on erittäin tärkeä. Jäsenvaltioiden viranomaisten ja EU:n toimielinten on lisättävä kansalaisten ymmärrystä siitä, miten laajentuminen palvelee EU:n etuja.

LIITE 1

Etenemissuunnitelma Kroatian liittymisneuvottelujen päätökseen viemiseksi

Liittymisneuvottelujen eteneminen riippuu neuvottelukehyksen ja joulukuussa 2006 kokoontuneen Eurooppa-neuvoston päätelmien mukaisesti siitä, miten Kroatia onnistuu täyttämään asetetut ehdot. Omiin ansioihin perustuvan lähestymistavan mukaisesti neuvottelujen eteneminen on sidoksissa siihen, että Kroatia toteuttaa välttämättömät poliittiset, taloudelliset, lainsäädännölliset ja hallinnolliset uudistukset. Maan on jatkettava uudistuksia erityisesti seuraavilla aloilla: oikeuslaitos, julkishallinto, korruption ja järjestäytyneen rikollisuuden torjunta, vähemmistöjen oikeudet, pakolaisten paluu, sotarikosoikeudenkäynnit, asiakirjojen luovuttaminen ICTYn käyttöön Kroatiassa ja telakkateollisuuden rakenneuudistus.

Koska edellä luetellut uudistukset ovat tiukasti sidoksissa liittymisneuvotteluihin, Kroatialta odotetaan konkreettisia tuloksia vakautus- ja assosiaatiosopimuksesta johtuvien velvoitteidensa täyttämisessä, vakautus- ja assosiaatioprosessin yleisten ehtojen noudattamisessa ja liittymisen valmisteluun EU:lta saatujen varojen hallinnoinnin parantamisessa.

Jäljellä olevien neuvottelulukujen avaaminen:

- Pääomien vapaa liikkuvuus

- Julkiset hankinnat

- Kilpailupolitiikka

- Maatalous ja maaseudun kehittäminen

- Elintarvikkeiden turvallisuus, eläinlääkintä- ja kasvinsuojelupolitiikka

- Kalastus

- Verotus

- Aluepolitiikka

- Oikeuslaitos ja perusoikeudet

- Oikeus, vapaus ja turvallisuus

- Ympäristö

- Ulko-, turvallisuus- ja puolustuspolitiikka.

Komissio ehdottaa, että liittymiskonferenssissa tehdään kaikki voitava jäljellä olevien lukujen avaamiseksi vuoden 2008 loppuun mennessä edellyttäen, että Kroatia täyttää vaaditut ehdot. Loput neuvotteluluvut – mikäli niitä on – avattaisiin alkuvuodesta 2009.

Kilpailupolitiikkaa koskevan luvun avaamisedellytyksenä on, että Kroatia toteuttaa lisätoimia erityisesti telakkateollisuudessa. Oikeuslaitosta ja perusoikeuksia koskevan luvun osalta Kroatian on vielä täytettävä neuvottelujen avaamisedellytysten jäljellä olevat osat.

Jäljellä olevien neuvottelulukujen käsittelyn alustava päättäminen:

Luvuista 31 on vielä päättämättä; Kroatian on ensin täytettävä asetetut päättämisedellytykset.

Kroatia on pyytänyt määrättyjen lukujen osalta useita siirtymäjärjestelyjä, mikä tarkoittaa lisäneuvottelujen tarvetta ja näin ollen käsittelyn alustavan päättämisen mahdollista viivästymistä.

Jotta liittymisneuvotteluissa voitaisiin edetä päätösvaiheeseen vuoden 2009 loppuun mennessä, Kroatian on saatava valmiiksi päättämisedellytyksiin liittyvät toimet riittävän ajoissa, jotta neuvottelulukujen käsittely voidaan päättää seuraavassa järjestyksessä:

Vuoden 2008 loppuun mennessä

- Immateriaalioikeudet

- Talous- ja rahapolitiikka

- Euroopan laajuiset verkot

- Tulliliitto

Vuoden 2009 alkupuoliskolla

- Sijoittautumisoikeus ja palvelujen tarjoamisen vapaus

- Yhtiöoikeus

- Rahoituspalvelut

- Tietoyhteiskunta ja tiedotusvälineet

- Liikennepolitiikka

- Energia

- Tilastot

- Sosiaalipolitiikka ja työllisyys

- Kuluttajien ja terveyden suojelu

- Ulko-, turvallisuus- ja puolustuspolitiikka

- Varainhoidon valvonta

Vuoden 2009 jälkipuoliskolla

- Tavaroiden vapaa liikkuvuus

- Työntekijöiden vapaa liikkuvuus

- Pääomien vapaa liikkuvuus

- Julkiset hankinnat

- Kilpailupolitiikka

- Maatalous ja maaseudun kehittäminen

- Elintarvikkeiden turvallisuus, eläinlääkintä- ja kasvinsuojelupolitiikka

- Kalastus

- Verotus

- Aluepolitiikka ja rakennepolitiikan välineiden yhteensovittaminen

- Oikeuslaitos ja perusoikeudet

- Oikeus, vapaus ja turvallisuus

- Ympäristö

- Varainhoitoa ja talousarviota koskevat säännökset

- Hallintoelimet

- Muut asiat.

Komissio esittää vuoden 2009 kuluessa tiedonannon Kroatian liittymistä koskevasta rahoituspaketista edellyttäen, että Kroatian liittymisvalmistelut etenevät normaalisti.

Lisäksi komissio suosittaa, että neuvosto perustaisi teknisen työryhmän laatimaan liittymissopimusta komission valmistelemien tekstien perusteella. Työryhmä voi työskennellä neuvottelujen vielä jatkuessa, ja se voisikin aloittaa työnsä vuoden 2009 ensimmäisellä puoliskolla. Samanaikaisesti Kroatian on huolehdittava siitä, että yhteisön säännöstön käännös maan viralliselle kielelle valmistuu ajoissa.

Tässä etenemissuunnitelmassa esitettyä ohjeellista aikataulua saatetaan joutua muuttamaan Kroatian edistymisestä riippuen. Komissio jatkaa Kroatian tukemista sen liittymisvalmisteluissa ja asiantuntija-avun antamista muun muassa käyttämällä täysimääräisesti teknisen avun ja tiedonvaihdon (TAIEX) ja kumppanuuden kaltaisia välineitä ja antamalla tarkkaan kohdennettua rahoitusapua.

Komissio seuraa tarkkaan, että Kroatia lunastaa neuvotteluissa tekemänsä sitoumukset, ja raportoi havainnoistaan. Komissio hyödyntää maassa säännöllisesti tehtäviä vertaisarviointeja muun muassa oikeusvaltioperiaatteen toteutumisesta sekä muita käytettävissä olevia välineitä.

LIITE 2

Albaniaa, Bosnia ja Hertsegovinaa, Kroatiaa, entistä Jugoslavian tasavaltaa Makedoniaa, Montenegroa, Serbiaa, Kosovoa [7] ja Turkkia koskevat päätelmät

Albania

Poliittisia arviointiperusteita vasten tarkasteltuna Albania on edistynyt edelleen demokratian ja oikeusvaltioperiaatteen juurruttamisessa. Keskeiset uudistukset ovat edenneet kautta puoluelinjojen vallitsevan konsensuksen ansiosta. Puolueiden välisen vuoropuhelun ja valtioelinten asianmukaisen toiminnan tukemista on kuitenkin jatkettava. Maa pääsee osoittamaan demokraattisen kypsyytensä valmistautumalla kunnolla vuoden 2009 parlamenttivaaleihin. Albanian on jatkettava hallinnollisten valmiuksiensa kehittämistä. Korruption ja järjestäytyneen rikollisuuden torjunnassa on edistytty jonkin verran, mutta se on edelleen suuri haaste.

Demokratian ja oikeusvaltioperiaatteen vakiinnuttamisessa on edistytty jonkin verran. Albanian parlamentti on hyväksynyt merkittäviä muutoksia perustuslakiin. Yksi muutos koskee vaaliuudistusta, josta kaksi suurinta puoluetta ovat laajalti yksimielisiä. Uusi vaalilaki on vielä antamatta: se pitäisi saada voimaan ennen vuoden 2009 parlamenttivaaleja. Albania on edistynyt jonkin verran hallintorakenteiden lujittamisessa, mikä on välttämätöntä vakautus- ja assosiaatiosopimukseen sisältyvien sitoumusten täyttämiseksi ja EU:hun liittymisen valmistelutöiden koordinoimiseksi. Valmiuksien kehittämistä on kuitenkin jatkettava ja strateginen suunnittelu on jatkossakin tarpeen. Julkishallinnossa tarvitaan mittavia toimenpiteitä, jotta sen palveluksessa olevat virkamiehet olisivat riippumattomia, tehokkaita ja tehtävään ansioidensa perusteella nimitettyjä. Osa nimityksistä on edelleen virkamieslain vastaisia. Virkamieslain, myös siihen sisältyvän urarakenteen, täytäntöönpano kokonaisuudessaan on edistymisen kannalta avainasemassa.

Oikeuslaitoksen uudistamisessa on edistytty jonkin verran. Oikeuslaitoksen organisaatiosta on annettu tärkeitä säädöksiä. Tuomioistuinlaitoksen infrastruktuuria on parannettu, mutta se on edelleen puutteellinen. Oikeuslaitoksen uudistamiseksi ei ole laadittu kattavaa strategiaa. Korkean tuomioistuinneuvoston ja syyttäjänviraston toimintaa koskevien tärkeiden säädösten käsittely on kesken. Tuomioiden täytäntöönpano varsinkin yksityisoikeudellisissa asioissa on edelleen hidasta. Käsittelyä odottavien oikeustapausten kasautuminen jatkuu ja tuomioistuinten infrastruktuuri on edelleen puutteellista. Oikeuslaitoksen toiminta on jatkunut vajavaisena, ja sen riippumattomuuden, avoimuuden ja tehokkuuden varmistamisessa on vielä paljon tekemistä.

Hallitus on jatkanut ponnistelujaan korruption torjumiseksi , joka on yksi Eurooppa-kumppanuuden tärkeimmistä ensisijaisista tavoitteista. Yleinen korruptiontorjuntastrategia ja siihen sisältyvä toimintasuunnitelma on hyväksytty, mutta täytäntöönpanoa ei ole aloitettu eikä seurantamekanismeja arvioitu. Verotuksessa ja julkisissa hankinnoissa on otettu käyttöön sähköisiä menettelyjä. Korruptiotutkinta on johtanut joidenkin virkamiesten erottamiseen ja muutamissa tapauksissa pidätyksiin. Korruption paljastumisessa on tapahtunut parannusta. Laajalle levinnyt korruptio on kuitenkin edelleen erittäin vakava ongelma. Korruption torjunnan institutionaaliset järjestelyt ja toimintaan osallistuvien elinten keskinäinen koordinointi ovat edelleen epätyydyttävällä tasolla. Oikeuslaitoksessa esiintyvän korruption torjunta on yhä yksi keskeisimmistä haasteista. Gerdecin räjähdys on tutkittava perusteellisesti. Korruption torjumiseksi tarvitaan vielä mittavia ponnisteluja sen kaikilla osa-alueilla oikeudellinen vastuu ja puolueiden rahoituksen avoimuus mukaan luettuina.

Ihmisoikeuksien ja vähemmistöjen suojelussa on tapahtunut jonkinasteista edistymistä. Lainsäädäntökehys on olemassa. Joihinkin toimiin on ryhdytty syytteen nostamiseksi tapauksissa, joissa esitutkintavankeja on kohdeltu epäasiallisesti . Uusia vankiloita ja esitutkintavangeille tarkoitettuja pidätyskeskuksia on rakennettu. Ihmisoikeuksien suojelemiseksi ja niitä rikkovien syytteeseen panemiseksi tarvitaan kuitenkin vielä melkoisia ponnistuksia. Oikeussuojaan liittyen on säädetty ilmaisen oikeusavun antamisesta, mutta lakia ei sovelleta aktiivisesti. Vankiloiden erittäin huonot olosuhteet, joita kärjistävät vankien tiloihin suhteutettuna liian suuri määrä, ovat edelleen vakava huolenaihe.

Albania on jatkanut sananvapauden edistämistä. Mediapolitiikkaa sääntelevä oikeudellinen kehys on parantunut, mutta lainsäädännön täytäntöönpanoa on tehostettava. Lisätoimia tarvitaan kunnianloukkauksen rangaistavuudesta luopumiseksi sekä tiedonvälityksen vapauden ja yleisradiotoiminnan sääntelyelimen riippumattomuuden takaamiseksi.

Kansalaisyhteiskuntaa edustavia järjestöjä säätelevä lainsäädäntökehys on moitteeton. Valtiosta riippumattomien järjestöjen tukemiseksi on perustettu kansalaisyhteiskuntarahasto, mutta sille ei ole täytäntöönpanorakenteita. Kansalaisjärjestöt ovat edelleen heikkoja, ja niiden osallistumista politiikkaan on tuettava lisätoimin.

Naisten oikeuksia on vahvistettu edelleen. Sukupuolten tasa-arvosta on annettu uutta lainsäädäntöä. Perheväkivallan estämiseksi on laadittu strategia, mutta sitä ei ole pantu täytäntöön. Naisten suojelu kaikenlaiselta väkivallalta on riittämätöntä ja siksi edelleen vakava huolenaihe. Lasten oikeuksia on edistetty entisestään. Rikoslakiin on tehty lasten hyväksikäyttöä koskevia muutoksia, mutta lapsityövoiman kitkemiseksi tarvitaan lisätoimia. Nuorisorikollisille voidaan nyttemmin määrätä yhdyskuntapalvelua tai ehdollinen rangaistus. Romanilasten koulunkäynti on lisääntynyt jonkin verran. Resurssien puute estää kuitenkin toimien täysimääräisen täytäntöönpanon. Vuosille 2008–2013 on laadittu sosiaaliturvastrategia, mutta täytäntöönpanorakenteet puuttuvat. Vähäosaisia ja vajaakuntoisia varten on edelleen vain vähän tukitoimia. Valtion virastojen toimintaa on koordinoitava paremmin. Syrjinnän torjuntaa koskevan lainsäädäntökehyksen osalta edistys on ollut vähäistä. Työlainsäädännön muuttamisessa ei ole edistytty, mikä haittaa työmarkkinaosapuolten välisen vuoropuhelun kehittämistä.

Omistusoikeuksien vahvistamisessa on edistytty. Kiinteistöjen ensirekisteröinti on saatu lähes valmiiksi, ja prosessi, jolla omaisuuden arvo määritetään palautus- ja korvausvaateiden arviointia varten, jatkuu. Ratkaisemattomat omistusriidat ovat haitanneet toimivien maakaupan markkinoiden kehittämistä ja jarruttaneet ulkomaisia investointeja.

Albania on toteuttanut joitakin toimenpiteitä vähemmistöjen suojelusta antamiensa sitoumusten lunastamiseksi. Toimilla tuetaan vähemmistökielten käyttöä. Vähemmistöjen koosta ja tilanteesta on kerättävä luotettavia tietoja tilanteen parantamiseksi. Romanien tilanteen, erityisesti kouluun ilmoittautumisten, parantamiseksi on ryhdytty joihinkin toimiin, mutta niiden vaikutukset ovat jääneet vähäisiksi. Romanien olojen parantamiseen tähtäävän teemavuosikymmenen (Roma Decade) ohjelmiin osallistumiseksi tarvitaan parempaa koordinaatiota ja riittäviä resursseja, ja laaditut strategiat on pantava täytäntöön. Romanivähemmistön elinolosuhteet ovat edelleen erittäin vaikeat ja romaneja syrjitään. Ongelmia on erityisesti koulutuksessa, sosiaaliturvassa, terveydenhuollossa, asumisessa ja työllistymisessä.

Mitä tulee alueellisiin kysymyksiin ja kansainvälisiin velvoitteisiin , Albanialla on edelleen ollut rakentava rooli alueellisen vakauden säilyttämisessä ja hyvien suhteiden vaalimisessa muiden Länsi-Balkanin maiden ja EU:n naapurimaiden kanssa. Maa on osallistunut aktiivisesti alueelliseen yhteistyöhön, kuten äskettäin perustetun alueellisen yhteistyöneuvoston ja Keski-Euroopan vakaakauppasopimuksen (CEFTA) toimintaan. Albanian Yhdysvaltojen kanssa tekemä kansainvälistä rikostuomioistuinta koskeva kahdenvälinen immuniteettisopimus on ristiriidassa EU:n yhteisen kannan ja pääperiaatteiden kanssa.

Albanian talouden kasvu on jatkunut suhteellisen nopeana. Inflaatiopaineet saatiin pysymään kurissa, mutta kauppavaje syveni ja finanssipolitiikka löystyi. Kansantalous pysyi yleisesti ottaen vakaana, ja sitä tuettiin mitä erilaisimmilla rakenneuudistuksilla. Liiketoimintaedellytykset paranivat. Talouden kehittymistä jarruttivat kuitenkin edelleen epävarma energiahuolto, heikko infrastruktuuri sekä se, että oikeusvaltioperiaatetta ja sopimuksia noudatetaan heikosti.

Taloudellisia arviointiperusteita tarkasteltaessa Albania on edistynyt entisestään pyrkimyksissään luoda toimiva markkinatalous. Rakenneuudistuksia on jatkettava ja infrastruktuuriin ja koulutukseen tehtävä tuntuvia investointeja, jotta talous voisi pitkällä aikavälillä selvitä kilpailun ja markkinavoimien paineista EU:ssa.

Markkinakeskeisen talouspolitiikan ja kansantalouden vakauden perustekijöistä vallitsee edelleen konsensus. Talous on selviytynyt hyvin elintarvikkeiden maailmanlaajuisen hinnannousun aiheuttamista voimakkaista paineista, ja työmarkkinoiden toiminta on tehostunut. Julkinen taloudenhoito on tehostunut, minkä seurauksena verotulot ovat kasvaneet. Suurien valtionyhtiöiden yksityistäminen on edistynyt ja yritysten rekisteröintimenettelyjä on yksinkertaistettu huomattavasti.

Albania on toteuttanut toimenpiteitä työvoiman ammattitaidon parantamiseksi ja infrastruktuuri-investointien lisäämiseksi. Yrityssektorin rakenneuudistuksessa tapahtui edistymistä. Hallitus on tehostanut korruption ja veronkierron torjuntaa. Rahoitussektorin toiminta on jatkunut moitteettomana ja luottomarkkinoiden avoimuus lisääntynyt. Valtion toimista johtuva kilpailun vääristyminen oli edelleenkin vähäistä.

Kansantalouteen kohdistuvat riskit kuitenkin lisääntyivät vaihtotaseen alijäämän syventyessä, mikä puolestaan johtui pääasiassa tuontienergian sekä tuontikoneiden ja -laitteiden kysynnän kasvusta. Viennin määrä pysyi vähäisenä ja joka tapauksessa selvästi alle tuonnin määrän. Rahoituspuolella pääomantuonti jatkui suhteellisen vähäisenä. Julkisen talouden vakautumisen viivästyminen on osaltaan vaikuttanut epätasapainon syntymiseen säästämisen ja investointien välille, kun otetaan huomioon, että julkiset infrastruktuuri-investoinnit lisääntyivät. Se, ettei tappiota tekevän valtiollisen sähköyhtiön rakenneuudistusta ole saatu päätökseen, muodostaa edelleen rahoitusriskin.

Energiahuollon epävarmuus jarrutti edelleen talouskehitystä. Talouden kilpailukykyä rasittivat yhä ammattitaitoisen työvoiman ja pääoman puute sekä heikko infrastruktuuri. Maataloussektorin työllisyys oli edelleen suhteettoman korkea. Heikkoudet vero- ja menopolitiikassa samoin kuin lainvalvonnan puutteet muun muassa korruption ja järjestäytyneen rikollisuuden torjunnassa ruokkivat laajaa epävirallista sektoria. Epävirallinen sektori onkin yhä merkittävä haaste, koska se pienentää veropohjaa ja heikentää talouspolitiikan tehokkuutta.

Albania on edistynyt pyrkimyksissään saattaa lainsäädäntönsä, politiikkansa ja valmiutensa eurooppalaisia normeja vastaaviksi ja panna täytäntöön väliaikaiseen sopimukseen sisältyvät sitoumukset. Lisäedistymistä on tapahtunut esimerkiksi tullin ja kilpailun aloilla, kun taas toisilla, kuten energian, liikenteen ja immateriaalioikeuksien aloilla, edistyminen on jäänyt vähäiseksi. Eläinlääkintä- ja kasvinsuojeluvalvonnassa on tapahduttava edistystä, jotta Albania voisi hyötyä täysimääräisesti vakautus- ja assosiaatiosopimukseen sisältyvistä kauppaa koskevista myönnytyksistä. Hallinnollisten valmiuksien parantamiseksi on ryhdyttävä lisätoimiin vakautus- ja assosiaatiosopimuksen muita kuin kauppaa koskevien määräysten sekä lainsäädännön tosiasiallisen täytäntöönpanon osalta.

Sisämarkkinoiden joillakin osa-alueilla on tapahtunut edistystä, mutta Albanian on ryhdyttävä lisätoimiin vakautus- ja assosiaatiosopimusvelvoitteiden täyttämiseksi. Lisäedistystä on tapahtunut eurooppalaisten teknisten standardien käyttöönotossa ja akkreditoinnissa. Metrologiassa ja markkinavalvonnassa on tehty joitakin parannuksia, mutta lisäponnisteluja tarvitaan. Kuluttajansuojaa koskeva lainsäädäntökehys on parantunut. Sijoittautumisoikeuden osalta ei ole tapahtunut merkittävää edistystä. Pääomanliikkeisiin sovelletaan edelleen joitakin rajoituksia.

Tullin hallinnollisten valmiuksien kehittämisessä on tapahtunut lisäedistystä. Rajanylityspaikkojen infrastruktuuria ollaan parantamassa. Tullitulojen kasvu jatkui samaan aikaan kun väliaikaisessa sopimuksessa määrätyt tullinalennukset pantiin täytäntöön aikataulussa. Tullialalla on kuitenkin laadittava tietotekniikka- ja koulutusstrategioita ja lisäparannuksia tarvitaan infrastruktuurin osalta ja käytäntöjen lähentämisessä EU:n käytäntöihin. Verotuksen alalla on tapahtunut edistystä. Tulo- ja yhtiöveroista saadut tulot ovat lisääntyneet. Veronkanto on kuitenkin edelleen kehittymätöntä erityisesti paikallishallinnon tasolla. Lisätoimia tarvitaan veronkannon ja valvontastrategian osalta sekä EU:n lainsäädäntöön ja käytäntöihin mukautumiseksi.

Kilpailun alalla tapahtui lisäedistystä. Kilpailuviranomaisen vahvistamista jatkettiin ottamalla käyttöön sakkorangaistus kilpailun rajoittamisesta keskeisillä aloilla. Lainsäädäntökehys vastaa pääpiirteissään yhteisön säännöstöä, mutta sen täytäntöönpano edellyttää lisätoimia. Albania on edistynyt entisestään vakautus- ja assosiaatiosopimuksesta johtuvien valtiontukivelvoitteidensa täyttämisessä. Valtiontukiohjelmien määritys on saatu valmiiksi.

Julkisissa hankinnoissa tapahtunut edistyminen on ollut rajallista. Sähköiset hankintamenettelyt on otettu käyttöön, mutta lainsäädännön lähentämistä on jatkettava erityisesti käyttöoikeuksien ja yleishyödyllisten palvelujen osalta. Julkisten hankintojen keskusviraston valmiudet ovat parantuneet, mutta niiden vahvistamista on jatkettava. Muutoksenhakumenettelyjen puolueettomuus on varmistettava. Nykyiset menettelyt valitusten käsittelemiseksi eivät täytä kansainvälisiä vaatimuksia. Albanian tullikoodeksiin tehtiin immateriaalioikeuksia koskevia muutoksia ja teollisoikeuksista annettiin laki. Immateriaalioikeuksien noudattamisen valvonta on kuitenkin edelleen heikkoa, ja vain pieni osa rikkomistapauksista tulee tuomioistuinkäsittelyyn. Patentti- ja tekijänoikeusviraston valmiudet ovat edelleen huonot. Väliaikaisesta sopimuksesta johtuvien immateriaalioikeuksia koskevien velvoitteiden täyttämisessä on vielä paljon tehtävää.

Työllisyys- ja sosiaalipolitiikkaa koskevien eurooppalaisten normien omaksumisessa on edistytty jonkin verran. Muita heikommassa asemassa olevien väestöryhmien työllistämiseksi on perustettu ohjelmia. Työsuojeluhallintoa on vahvistettu, mutta sen valmiudet valvoa työntekijöiden oikeuksien toteutumista ovat rajalliset. Työterveyttä ja –turvallisuutta koskevat normit ovat edelleen puutteelliset. Kansanterveyden alalla on tapahtunut lisäedistystä. Koulutuksessa on edistytty jonkin verran. Talousarviosta koulutukseen osoitettavien määrärahojen määrä on kasvanut edelleen. Korkeakouluopiskelijoiden valintaprosessissa on otettu käyttöön uusi sähköinen keskusjärjestelmä. Vammaisten opiskelumahdollisuuksia on parannettu. Ylemmän perusasteen koulutuksen suosio maaseutualueilla on kuitenkin edelleen heikko. Tutkimuksen alalla on tapahtunut jonkinasteista edistymistä, mutta valmiuksia on vielä lisättävä.

Joissakin alakohtaisissa politiikoissa on tapahtunut edistystä. Mitä tulee teollisuuteen ja pk-yrityksiin , edistystä on tapahtunut pienyrityksiä koskevan eurooppalaisen peruskirjan täytäntöönpanossa. Maataloudessa on edistytty jonkin verran varsinkin lainsäädäntökehyksen ja maatalouden kehittämisrakenteiden luomisessa. Elintarvikkeiden turvallisuutta sekä eläinlääkintä- ja kasvinsuojelupolitiikkaa koskeva lainsäädäntökehys on parantunut, mutta EU:n normeja noudatetaan edelleen puutteellisesti ja institutionaalisia valmiuksia on vahvistettava entisestään. Kalastuksen alalla on tapahtunut jonkin verran edistystä tarkastusten, valvonnan ja kansainvälisen yhteistyön osalta. Lakien noudattamisen valvontaan ja niiden täytäntöönpanoon on kuitenkin panostettava lisää.

Ympäristöalan horisontaalinen lainsäädäntö on parantunut, mutta lakien täytäntöönpano ja niiden noudattamisen valvonta laahaavat perässä. Ympäristöpolitiikan laadinnassa tarvittavia hallinnollisia valmiuksia samoin kuin alan valvontaa on vahvistettava.

Liikenteen alalla on edistytty jonkin verran. Albania osallistuu edelleen aktiivisesti Kaakkois-Euroopan liikenneobservatorion toimintaan. Kaikilla liikenteen osa-alueilla tarvitaan kuitenkin edelleen huomattavia parannuksia.

Edistyminen energia-alalla on ollut rajallista. Albania on edistynyt EU:n lainsäädännön täytäntöönpanossa energiayhteisön perustamissopimukseen sisältyvien sitoumustensa mukaisesti. Sähkölaitoksen rakenneuudistus on edennyt, ja laitoksen taloudellisen tilanteen kohentamiseksi on käynnistetty toimia. Energiasektorin tila on kuitenkin edelleen kriittinen. Sähkön toimitusvarmuus ei ole turvattu, koska tuotantokapasiteetti ei riitä tyydyttämään kotimaista kysyntää ja yhteenkytkentämahdollisuuksien puute rajoittaa edelleen sähkön tuontia.

Tietoyhteiskunnan ja tiedotusvälineiden osalta on tapahtunut jonkin verran edistystä. Sähköisestä viestinnästä ja allekirjoituksesta annettiin uutta lainsäädäntöä ja markkinoiden vapauttaminen aloitettiin. Sääntelykehys ei vielä kuitenkaan vastaa yhteisön säännöstöä, ja televiestintäalan sääntelyelimen valmiudet ovat puutteelliset. Audiovisuaalipolitiikan alalla vahvistettiin yleisradiotoiminnasta vastaavan viranomaisen hallinnollisia valmiuksia, mutta sen tekniset resurssit ovat yhä rajalliset. Varainhoidon valvonnan alalla annettiin uusi talousarviolaki. Johtotason tilintekovelvollisuus ja varainhoidon valvonta ovat kuitenkin vasta lapsenkengissä. Tilastoissa on tapahtunut kohtuullista edistymistä. Albanian tilastokeskuksen valmiudet ovat parantuneet. Suurin osa tilastoluokituksista on otettu käyttöön, ja ne vastaavat EU:n normeja. Lainsäädännön lähentämisessä on tapahtunut vaatimatonta edistymistä.

Oikeus-, vapaus- ja turvallisuusasioiden useimmilla osa-alueilla on tapahtunut edistymistä, mutta se on ollut epätasaista. Kaiken kaikkiaan parannuksia tarvitaan lisää. Viisumien osalta ollaan ottamassa käyttöön luotettavaa väestörekisteri- ja osoitejärjestelmää asiakirjojen turvallisuuden parantamiseksi. Ulkomaalaislaki on annettu. EY:llä ja Albanialla on ollut takaisinottosopimus vuodesta 2006. EY:n ja Albanian välinen viisumien myöntämisen helpottamista koskeva sopimus tuli voimaan, ja osapuolet käynnistivät vuoropuhelun viisumivapaudesta. Albanian on otettava käyttöön EU:n normien mukaiset biometriset passit. Toistaiseksi maan viisumijärjestelmä ei ole EU:n vaatimusten mukainen.

Rajavalvonta on parantunut rajaturvallisuudesta annetun uuden lain, paremman infrastruktuurin ja virastojen välisen yhteistyön ansiosta. Yhdennetyn rajaturvallisuuden strategian täytäntöönpano on aloitettu. Rajapoliisin henkilöstömäärää ja koulutusta on kuitenkin lisättävä ja rajat ylittävää yhteistyötä tehostettava. Turvapaikkapolitiikassa on tapahtunut vain vähän edistymistä. Lainsäädännön tarkastelua sen lähentämiseksi EU:n normeihin ei ole viety päätökseen. Täytäntöönpanovalmiudet ovat edelleen heikot, ja virastojen välistä yhteistyötä on lisättävä. Maahanmuuton alalla on edistytty jonkin verran. Alueellisia takaisinottokeskuksia valvomaan on perustettu paluumuutto- ja takaisinottoasioiden keskusyksikkö. Maahanpyrkijöihin kohdistuvia rajatarkastuksia on tehostettu, mutta mittavia lisätoimia tarvitaan edelleen.

Edistyminen rahanpesun torjunnassa on ollut rajallista. Rahanpesua koskeva lainsäädäntökehys samoin kuin pankkien ja rahoituslaitosten välinen yhteistyö ovat parantuneet. Käytännön valmiudet varallisuuden takavarikointiin ovat kuitenkin edelleen heikot. Tutkintaresursseja, virastojen välistä yhteistyötä ja täytäntöönpanovalmiuksia on kehitettävä edelleen.

Huumausaineiden torjunnassa on edistytty vain vähän, ja niiden kauppa on edelleen vakava ongelma. Huumausaineisiin liittyvät syytteeseenpanot ovat lisääntyneet. Takavarikoitujen huumausaineiden säilyttämiseen esitutkinnan keston ajan tarkoitettua varastoinfrastruktuuria on parannettu. Riittävien tulosten saavuttaminen edellyttää kuitenkin määrätietoista otetta, ja huumausaineiden etsinnässä rajoilla käytettäviä keinoja ja välineitä on parannettava.

Poliisitoimessa tapahtui lisäedistystä uuden poliisilain täytäntöönpanon myötä. Europolin strategisen sopimuksen ja poliisiyhteistyötä Kaakkois-Euroopassa koskevan sopimuksen täytäntöönpano on alkanut. Poliisin hallintoa, henkilöstöä, koulutusta ja sisäisen tarkastuksen rakenteita on vahvistettava edelleen. Luotettavien rikostilastojen laadinta edellyttää lisätoimia.

Järjestäytyneen rikollisuuden torjunnassa on tapahtunut vähäistä edistymistä. Järjestäytynyt rikollisuus on yhä vakava ongelma, joka estää oikeusvaltioperiaatteen toteutumista ja vaikuttaa liiketoimintaympäristöön. Sen torjumiseksi on hyväksytty kansallinen strategia, ja lainsäädäntökehys on parantunut. Yhteistyö Interpolin kanssa on parantunut, minkä johdosta muutamia kansainvälisiä pidätysmääräyksiä on pantu täytäntöön. Korruptio ja puutteellisesti järjestetty todistajien suojelu heikentävät kuitenkin järjestäytyneen rikollisuuden torjuntaa. Poliisin ja syyttäjälaitoksen välisessä yhteistyössä jatkuneet ongelmat alensivat tutkinnan tehokkuutta.

Ihmiskaupan torjumiseksi on laadittu strategia. Moniin toimiin on vielä ryhdyttävä, varsinkin uhrien suojelemiseksi. Ihmiskaupan torjuntastrategian täytäntöönpano edellyttää poliittista tahtoa ja parempaa koordinointia erityisesti uhrien suojelun osalta. Albania on vieläkin merkittävä ihmiskaupan lähtömaa, kun puhutaan naisten ja tyttöjen seksuaalisesta hyväksikäytöstä sekä pakkotyövoimasta. Naisten ja lasten kauppa maan sisällä on lisääntymässä.

Henkilötietosuojan alalla on edistytty hyvin. Lainsäädäntökehys on saatu valmiiksi ja riippumaton tietosuojaviranomainen on nimetty. Tietosuojaviranomainen tarvitsee vielä riittävät resurssit tehtäviensä hoitamiseksi.

Bosnia ja Hertsegovina

Bosnia ja Hertsegovina on edistynyt vähän Eurooppa-kumppanuuden mukaisten poliittisten arviointiperusteiden täyttämisessä. Komission ja neuvoston vuonna 2005 määrittelemillä neljällä keskeisellä alalla[8] on saavutettu edistystä, jonka jälkeen vakautus- ja assosiaatiosopimus allekirjoitettiin kesäkuussa 2008. Puutteellinen yhteisymmärrys valtiorakenteiden kehittämisen tärkeimmistä tekijöistä, Daytonin rauhansopimuksen toistuva kyseenalaistaminen ja tulehtunut retoriikka ovat kuitenkin vaikuttaneet hallintoelinten toimintaan ja hidastaneet uudistuksia. Poliittisten johtajien yhteinen visio maan kehityssuunnasta ja tärkeimmistä EU:hun liittyvistä uudistuksista sekä kyky puhua yhdellä äänellä EU-asioista ja kansainvälisistä asioista ovat keskeisiä tekijöitä, jotka vaikuttavat maan etenemiseen kohti Euroopan unionia. Bosnia ja Hertsegovinan on myös lisättävä edelleen hallinnollisia valmiuksiaan, erityisesti keskushallinnon tasolla, ja tehostettava ponnistelujaan korruption torjumiseksi.

Demokratian ja oikeusvaltioperiaatteen osalta voidaan todeta, että toimivampien ja tehokkaampien valtiorakenteiden kehittämisessä on tapahtunut rajallista edistystä, mutta perustuslain uudistuksessa ei ole edistytty. Bosnia ja Hertsegovinan hallintojärjestelmään osallistuu edelleen kansainvälisiä toimijoita. Korkean edustajan toimiston sulkeminen edellyttää Bosnia ja Hertsegovinan edistymistä tiettyjen vaatimusten[9] täyttämisessä.

Lokakuun 2008 kunnallisvaalit noudattivat kansainvälisiä normeja. Bosnia ja Hertsegovinan parlamentin tehokkuuden parantamisessa on edistytty jonkin verran. Parlamentti antoi vuoden 2008 alkupuoliskolla useita merkittäviä lakeja Eurooppa-kumppanuuden perusteella, mutta sen työtä ovat haitanneet poliittinen ilmapiiri, järjestelmällinen äänestäminen etnisin perustein ja riittämättömät hallinnolliset resurssit. Valtiotason hallituksen osalta yksimielisyys yhdentymisestä Euroopan unioniin auttoi aikaistamaan lainsäädäntöohjelman kevääseen 2008. Uudistukset ovat kuitenkin polkeneet paikallaan viime kuukausina. Sisäiset jännitykset sekä hajanainen ja koordinoimaton politiikanteko valtion ja entiteettien välillä ovat edelleen tärkeimmät esteet valtiotason hallituksen tehokkaalle työskentelylle. Poliittisen tahdon puute ja kapasiteettiongelmat hallituksessa ja parlamentissa viivästyttävät edelleen lainsäädännön antamista. Euroopan unioniin yhdentymisestä vastaava virasto on yhä ollut merkittävässä asemassa yhdentymisen edistämisessä, mutta sen toimintaa ovat haitanneet rajalliset henkilöresurssit ja vaikea poliittinen ilmapiiri. Politiikan suunnittelua Bosnia ja Hertsegovinassa haittaa vakavasti se, ettei viime aikoina ole suoritettu väestölaskentaa.

Julkishallinnon alalla on tapahtunut jonkin verran edistystä, mutta lisäponnistukset ovat välttämättömiä. Julkishallinnon uudistuksesta vastaavaa koordinointitoimistoa on vahvistettu. Julkishallinnon uudistusstrategiaa, joka on yksi Eurooppa-kumppanuuden tärkeimmistä ensisijaisista tavoitteista, ollaan panemassa täytäntöön. Julkishallinnon uudistusrahasto on aloittanut toimintansa. Valtio- ja entiteettitason julkisen hallinnon virastojen välinen koordinointi on parantunut, ja ne ovat osallistuneet yhdessä useisiin laajamittaisiin koulutusohjelmiin. Siitä huolimatta on edelleen ponnisteltava poliittisen väliintulon estämiseksi, etnisen identiteetin merkityksen rajoittamiseksi nimityksissä ja ammattitaitoisen ja tehokkaan virkamieskunnan luomiseksi ansioiden ja pätevyyden perusteella. Valtion omaisuutta koskevan lain, joka on korkean edustajan toimiston sulkemisen edellytyksenä, valmistelu on edennyt erittäin hitaasti. Neljän valtiollisen oikeusasiamiehen nimittäminen ja oikeusasiamiesten toimivallan siirtäminen valtion tasolle ovat viivästyneet.

Bosnia ja Hertsegovina on jatkanut edistymistä oikeuslaitoksen parantamisessa. Maassa on hyväksytty oikeusalan kehittämistä koskeva kansallinen strategia, jonka tavoitteena on vahvistaa entisestään oikeuslaitoksen riippumattomuutta, vastuuvelvollisuutta, tehokkuutta, ammattimaisuutta ja yhdenmukaistamista. Korkean tason tuomari- ja syyttäjäneuvosto on jatkanut ponnistelujaan oikeuslaitoksen tilanteen parantamiseksi. Oikeuslaitoksen pirstaleisuus ja oikeudellisen kehyksen sekavuus haittaavat edelleen oikeuslaitoksen toimintaa. Järjestäytyneen rikollisuuden ja sotarikosten syytteeseenpanossa on edelleen ongelmia entiteeteissä ja kantoneissa. Oikeuslaitoksen riippumattomuutta, vastuuvelvollisuutta ja tehokkuutta on lisättävä edelleen. Serbitasavallan hallitus on asettanut kyseenalaiseksi valtiotason oikeudellisten virastojen toimivallan toimia vapaasti Serbitasavallassa, mikä on vakava huolenaihe.

Bosnia ja Hertsegovina on edistynyt vähän korruption torjunnassa , ja korruptio onkin edelleen laajalle levinnyttä ja muodostaa vakavan ongelman. Kansallista korruption vastaista strategiaa ei ole pantu asianmukaisesti täytäntöön. Korruptiotuomioiden antaminen on edelleen hyvin vähäistä. Julkishallinnon toimintojen avoimuutta haittaa poliittinen painostus, jota kohdistuu julkisiin ulkoisiin tilintarkastuslaitoksiin ja korruption valvontaelimiin. Bosnia ja Hertsegovinan on vahvistettava sitoumusta ja päättäväistä toimintaa korruptiota vastaan.

Edistyminen ihmisoikeuksien ja vähemmistöjen suojelun alalla on ollut rajallista. Bosnia ja Hertsegovina on ratifioinut tärkeimmät YK:n ja kansainväliset ihmisoikeussopimukset, muun muassa uudistetun Euroopan sosiaalisen peruskirjan heinäkuussa 2008. Kansainvälisten ihmisoikeussopimusten täytäntöönpanoa on kuitenkin parannettava. Bosnia ja Hertsegovinan perustuslakituomioistuimen ihmisoikeuskomission päätöksiä ei monissa tapauksissa ole pantu asianmukaisesti täytäntöön.

Kansalaisoikeuksien ja poliittisten oikeuksien täyttämisessä on edistytty jonkin verran. On toteutettu toimia kansalaisyhteiskunnan kehityksen tukemiseksi. Kansalaisyhteiskuntaa käsittelevän lautakunnan perustaminen on myönteinen kehityssuuntaus, vaikka kansalaisyhteiskunnan järjestöt ovat edelleen yleensä ottaen heikkoja ja niiden osallistumista politiikantekoon on vieläkin vahvistettava. Valtion tason vankilan rakentamisen edellyttämä rahoitus on turvattu. Valtion ja entiteettien välillä ei kuitenkaan vieläkään ole yhtenäistä rikosoikeudellisia seuraamuksia koskevaa käytäntöä. Vankien ja pidätettyjen huono kohtelu on yhä ongelma. Rikollisten syytteeseenpano on vieläkin vähäistä. Oikeussuojan saatavuus siviili- ja rikosoikeudellisissa oikeudenkäynneissä on edelleen huolenaihe, eikä tasa-arvoisuus lain edessä ole aina taattu.

Valtion ja entiteettien perustuslaissa määrätään sananvapaudesta ja viestinten vapaudesta, kokoontumis- ja yhdistymisvapaudesta sekä uskonnonvapaudesta . Lisäedistyminen näillä aloilla on kuitenkin ollut vähäistä, ja voimassa olevan lainsäädännön täytäntöönpanoa on parannettava. Yleisradiotoimintaa koskeva federaation laki on annettu, mutta se on vielä yhdenmukaistettava täysin relevantin valtiotason lainsäädännön kanssa. Kaikki yleisradiotoimintaa koskevat lait on pantava asianmukaisesti täytäntöön, jotta täytetään tämä Eurooppa-kumppanuuden tärkeä ensisijainen tavoite. Yleisradiojärjestelmää on yritetty estää saamasta taloudellisia resursseja. Lehtimiehiin ja toimittajiin on kohdistunut fyysisiä hyökkäyksiä.

Edistyminen taloudellisten ja sosiaalisten oikeuksien alalla on ollut rajallista. Naisten suojelemiseksi kaikenlaiselta väkivallalta tarvitaan lisätoimia. Vaikka lapsia koskeva toimintasuunnitelma on olemassa, ongelmia esiintyy edelleen terveydenhuollon, sosiaaliturvan, koulutuksen ja lapsiin kohdistuvan perheväkivallan aloilla. Sosiaaliturvajärjestelmien puutteellisuus vaikuttaa haitallisesti heikoimmassa asemassa oleviin ryhmiin , kuten mielenterveyspotilaisiin. Euroopan uudistetun sosiaalisen peruskirjan ratifioiminen on katsottava edistykseksi, mutta mutkikas hallintojärjestelmä ja lainsäädännön pirstaleisuus haittaavat edelleen työmarkkinaosapuolten vuoropuhelua Bosnia ja Hertsegovinassa. Edistys on jatkunut omistusoikeuksien ja maaomaisuuden hallintoa koskevan uudistuksen aloilla. Kotiseudultaan siirtymään joutuneiden henkilöiden ja pakolaisten asuinkiinteistövaatimuksia käsittelevän komitean toimeksiantoa on jatkettu, jotta voidaan ratkaista jäljellä olevat asuinkiinteistöjen palauttamista koskevat tapaukset. Bosnia ja Hertsegovinan lainsäädäntöön sisältyy säännöksiä taloudellisten ja sosiaalisten oikeuksien suojelemiseksi, mutta yleensä ottaen niiden täytäntöönpano on heikkoa.

Sivistyksellisten oikeuksien ja vähemmistöjen oikeuksien alalla on tapahtunut jonkin verran edistymistä. Valtion tasolla toimiva kansallisten vähemmistöjen neuvosto on perustettu, ja Serbitasavallassa toimii kansallisten vähemmistöjen neuvosto. Kansallisia vähemmistöjä koskevan lain täytäntöönpanoa on parannettava, ja valtiotason perustuslakia on muutettava siten, että kaikki vähemmistöt voivat päästä kaikkiin poliittisiin tehtäviin. Lasten erottelu kouluissa etnisin perustein on edelleen ongelma. Bosnia ja Hertsegovina on liittynyt romanien integraation vuosikymmeneen 2005–2015. Maalla on romanien asuntoasioita, terveydenhuoltoa ja työllisyyttä koskeva toimintasuunnitelma ja koordinointimekanismi. Romanien elinolot ovat kuitenkin edelleen erittäin vaikeat, ja romaneja syrjitään koulutuksessa, sosiaaliturvassa, terveydenhuollossa sekä asunto- ja työmarkkinoilla. Väestörekisteritietojen puuttuminen estää romaneja edelleen käyttämästä sosiaalisia ja taloudellisia peruspalveluja.

Pakolaisten ja kotimaansa sisällä siirtymään joutuneiden henkilöiden osalta turvallisuustilanne on parantunut, mutta lisäedistys paluumuuttajien sosioekonomisen sopeuttamisen parantamisessa on ollut vähäistä.

Mitä tulee alueellisiin kysymyksiin ja kansainvälisiin velvoitteisiin , Bosnia ja Hertsegovina on jatkanut aktiivista osallistumista alueellisiin yhteistyöaloitteisiin, esimerkiksi alueelliseen yhteistyöneuvostoon, jonka päämaja perustettiin Sarajevoon helmikuussa 2008, ja Keski-Euroopan vapaakauppasopimukseen. Bosnia ja Hertsegovina on jatkanut tyydyttävää yhteistyötä ICTYn kanssa, mikä on yksi Eurooppa-kumppanuuden tärkeimmistä ensisijaisista tavoitteista. Yhdysvaltojen kanssa tehty kansainvälistä rikostuomioistuinta koskeva kahdenvälinen immuniteettisopimus ei ole EU:n yhteisen kannan eikä periaatteiden mukainen. Bosnia ja Hertsegovinaan sovelletaan edelleen valvontamenettelyä, joka koskee sen Euroopan neuvoston jäsenyyteen liittyviä velvoitteita ja sitoumuksia.

Kaiken kaikkiaan Bosnia ja Hertsegovinan suhteet naapureihin ovat olleet hyvät, mutta selvittämättömien kysymysten, joihin sisältyvät kauppaa ja rajoja koskevat kysymykset Kroatian ja Serbian kanssa, ratkaisussa on edistytty erittäin vähän.

Bosnia ja Hertsegovinan talous on jatkanut nopeaa kasvua. Makrotaloudellinen vakaus on heikentynyt seurauksena ulkoisten vajeiden kasvamisesta, nopeammasta inflaatiosta ja elvyttävästä finanssipolitiikasta. Suurena huolenaiheena ovat edelleen työttömyyden pysyminen erittäin korkealla tasolla ja alhainen työmarkkinaosallistuminen yhdessä entiteettien erilaisten uudistusprosessien kanssa.

Taloudellisten arviointiperusteiden osalta Bosnia ja Hertsegovina on saavuttanut jonkin verran epätasaista edistystä toimivan markkinatalouden luomisessa. Huomattavia lisäuudistuksia on tehtävä määrätietoisesti, jotta maa pystyy pitkällä aikavälillä selviytymään kilpailupaineista ja markkinavoimista unionissa.

Yksimielisyyteen pääseminen talouspolitiikan perusteista on edistynyt jonkin verran, ja entiteettien välinen yhteistyö talouspolitiikan alalla on parantunut. Laki kansallisesta veroneuvostosta on annettu, ja veroneuvosto perustettiin uuden lain mukaisesti syyskuun alussa. Tällä tavoin on sitouduttu parantamaan verotuksen yhteensovittamista. Välillisten verojen jakamisesta on päästy sopimukseen. Valuuttakatejärjestelmä on toiminut edelleen moitteettomasti, ja rahoitusala on pysynyt suurimman osan aikaa vakaana huolimatta kansainvälisestä volatiliteetista ja kotimaisen lainanannon nopeasta kasvusta. Jotkin työmarkkinaindikaattorit ovat parantuneet. Federaation korkeita yritys- ja tuloveroasteita on pienennetty, ja lainsäädäntötoimia on toteutettu kaksoisverotuksen välttämiseksi maassa.

Liiketoimintaympäristö on parantunut jonkin verran yritysten rekisteröinnin, konkurssimenettelyjen ja maarekisteröinnin alalla. Pk-yritysten mahdollisuudet saada rahoitusta ovat parantuneet. Ulkomaiset suorat sijoitukset kasvoivat äkillisesti vuonna 2007 seurauksena Serbitasavallassa toteutetuista suurista yksityistämisistä, ja ne kattoivat kokonaan vaihtotaseen alijäämän. Aineellisen pääoman parantaminen on nopeutunut, ja sitä tukivat myös nopeasti kasvavat julkiset investoinnit Serbitasavallassa.

Vuonna 2006 alkanut julkisen talouden alijäämän kasvu jatkui vuosina 2007 ja 2008. Federaatiossa julkiseen talouteen kohdistuvat riskit ovat nousseet seurauksena siitä, että on sitouduttu suuriin sosiaalimenoihin samalla kun julkisen talouden tulot vähenevät. Lisäksi julkisen sektorin palkkapolitiikkaa on höllennetty kaikilla hallintotasoilla palkkojen nostamisella ja niiden indeksointimenetelmillä, jotka heikentävät julkisen talouden kestävyyttä ja yksityissektorin kilpailukykyä. Valtion omistamien yritysten rakenneuudistus ja likvidointi on edennyt hitaasti, ja federaatiossa yksityistämisessä edistyttiin vain vähän. Työttömyys on pysynyt erittäin korkeana.

Siirtyminen tuotantorakenteessa enemmän arvonlisää tuottaviin toimintoihin on jatkunut hitaana. Työpaikkojen luomista vaikeuttavat heikko tuottavuus ja rakenteelliset jäykkyydet – korkeat sosiaalimaksut, vääristyneet palkanmuodostusmekanismit, suuret ja huonosti suunnatut sosiaaliset tulonsiirrot ja työvoiman alhainen liikkuvuus. Hallinnolliset heikkoudet vaikuttavat edelleen liiketoimintaympäristöön. Laajaa epävirallista sektoria ruokkivat heikko sääntely, epäasianmukaiset vero- ja menopolitiikat ja lainvalvonnan puutteet muun muassa korruption ja järjestäytyneen rikollisuuden torjunnassa. Epävirallinen sektori on edelleen tärkeä haaste, sillä se pienentää veropohjaa ja talouspolitiikan tehokkuutta.

Bosnia ja Hertsegovina on edistynyt jonkin verran lainsäädäntönsä ja politiikkojensa yhdenmukaistamisessa eurooppalaisten normien kanssa. Tullia koskevien säännösten täytäntöönpano sen jälkeen, kun väliaikainen sopimus tuli voimaan 1. heinäkuuta 2008, on yleensä ottaen ollut tyydyttävää. Bosnia ja Hertsegovinan hallinnollisia valmiuksia on kuitenkin vahvistettava, ja maan on edistyttävä vakautus- ja assosiaatiosopimuksen täytäntöönpanemisessa.

Bosnia ja Hertsegovina on edistynyt jonkin verran sisämarkkinoita koskevien Eurooppa-kumppanuuden ensisijaisten tavoitteiden täyttämisessä. Tavaroiden vapaan liikkuvuuden alalla on tapahtunut vähäistä edistymistä standardoinnissa, sertifioinnissa ja markkinavalvonnassa. Ponnisteluja on jatkettava lainsäädännön lähentämiseksi EU:n lainsäädäntöön ja tarvittavien hallinnollisten valmiuksien luomiseksi. Lääkeaineita ja lääkinnällisiä laitteita koskeva laki on annettu. Tämä auttaa saavuttamaan yhtenäiset sisämarkkinat tällä alalla Bosnia ja Hertsegovinassa. Kuluttajasuojaneuvosto on aloittanut toimintansa täydessä mittakaavassa.

Palvelujen, sijoittautumisoikeuden ja yhtiöoikeuden aloilla on saavutettu rajallista edistystä. Yritysten rekisteröinnissä on edistytty. Yhtenäisen valtiotason pankkivalvontaviraston perustamisessa ja leasing-toimintaa ja obligaatioita koskevan valtiotason lainsäädännön antamisessa ei kuitenkaan ole edistytty.

Pääomien vapaan liikkuvuuden alalla ei ole tapahtunut uutta kehitystä, mutta Bosnia ja Hertsegovinan valmistelut ovat tällä alalla hyvällä mallilla. Tullin alalla on tapahtunut edistystä niin lainsäädännön yhdenmukaistamisen kuin hallinnollisten valmiuksien suhteen. Nyt on määriteltävä tullistrategiat – erityisesti koulutuksen ja tietotekniikan aloilla ja muilla aloilla. Myös verotusta koskevien Eurooppa-kumppanuuden ensisijaisten tavoitteiden saavuttamisessa on edistytty. Kansallinen veroneuvosto aloitti toimintansa syyskuussa 2008. Arvonlisäverotulot kasvoivat seurauksena taloudellisen toiminnan lisääntymisestä ja rekisteröityjen arvonlisäverovelvollisten lukumäärän noususta.

Kilpailun osalta Bosnia ja Hertsegovina on edistynyt jonkin verran kilpailunrajoitusten valvonnan alalla. Kilpailuneuvosto on lisännyt toimintojaan, vaikka lainsäädännön yhdenmukaistamista yhteisön säännöstön kanssa ei olekaan jatkettu. Valtiontuen alalla ei ole edistytty. Toiminnallisesti riippumatonta valtiontuen valvontaviranomaista koskevaa lainsäädäntöä ei ole annettu eikä tällaista valvontaviranomaista perustettu. Julkisten hankintojen alalla edistyminen on ollut ainoastaan vähäistä. Julkisten hankintamenettelyjen asianmukaista täytäntöönpanoa koko maassa ei ole vielä taattu. Immateriaalioikeuksien täytäntöönpanon alalla on edistytty vain vähän. Lainsäädäntökehys on vajavainen, ja täytäntöönpanokapasiteettia on vahvistettava.

Sosiaali- ja työllisyyspolitiikan alalla edistys on ollut rajallista. Koordinointi ja strateginen suunnittelu julkisen terveydenhuollon alalla on parantunut. Terveysministereiden konferenssi on perustettu, ja se kokoontuu säännöllisesti. WHO:n puiteyleissopimuksen täytäntöönpanemiseksi on toteutettu joitakin toimenpiteitä, mutta täytäntöönpanoa on parannettava. Sosiaali- ja työllisyyslainsäädäntö ja -politiikat ovat kuitenkin edelleen erittäin hajanaisia. Maan institutionaaliset puitteet haittaavat yhä vakavasti välttämättömien koordinoitujen lähestymistapojen kehittämistä.

Koulutuksen alalla on saavutettu jonkin verran edistystä eurooppalaisten normien suhteen. Maan 14 koulutusministeriön välinen koordinointi on parantunut hieman seurauksena ministerikonferenssin perustamisesta. Valtiotason laki ammattikoulutuksesta on annettu. Bosnia ja Hertsegovina on myös ryhtynyt lisätoimiin Bolognan uudistusten täytäntöönpanemiseksi. Entiteettien ja kantonien tason lainsäädännön yhdenmukaistamista ei ole kuitenkaan saatu päätökseen, ja täytäntöönpano vaihtelee eri puolilla maata. Tutkimuksen osalta on aloitettu menettely maan ottamiseksi mukaan seitsemänteen tutkimuksen puiteohjelmaan. Tämän pitäisi lisätä tutkimusmahdollisuuksia EU:n kumppaneiden kanssa. Siitä huolimatta on edelleen ponnisteltava voimakkaasti tutkimuskapasiteetin lisäämiseksi Bosnia ja Hertsegovinassa.

Bosnia ja Hertsegovina on suhteellisen pitkällä valmisteluissaan WTO :hon liittymiseksi, mutta maan on lisättävä toimiaan, jotta se pystyisi liittymään aikaisin oman tavoitteensa mukaisesti.

Bosnia ja Hertsegovina on edistynyt jonkin verran eurooppalaisten normien täyttämisessä useiden alakohtaisten politiikkojen alalla. Teollisuuden ja pienten ja keskisuurten yritysten (pk-yritysten) alalla edistys on ollut rajallista. Koko maan kattavaa pk-yrityksiä koskevaa strategiaa ei ole annettu. Teollisuuspolitiikkastrategia on myös edelleen laatimatta.

Maatalouden ja kalastuksen alalla on tapahtunut jonkin verran lähentymistä EU:n politiikkaan. Maataloutta, elintarvikkeita ja maaseudun kehitystä koskeva valtiotason laki on annettu. Valtiotason maatalousministeriön perustamisessa ei kuitenkaan ole edistytty. Kattavan maatalousstrategian kehittäminen on viivästynyt. Elintarviketurvallisuuden sekä eläinlääkintä- ja kasvinsuojelupolitiikkojen alalla edistys on ollut vähäistä. Riittämättömien taloudellisten ja henkilöstöresurssien sekä valtion ja entiteettien viranomaisten välisen heikon koordinoinnin vuoksi ongelmia esiintyy edelleen. Bosnia ja Hertsegovinan valmistelut ympäristön alalla ovat yhä varhaisvaiheessa. Valtiotason ympäristölakia maanlaajuisen yhtenäisen ympäristönsuojelukehyksen luomiseksi ei ole hyväksytty eikä valtiollista ympäristövirastoa ole perustettu.

Bosnia ja Hertsegovina on edistynyt jonkin verran liikenteen alalla niin institutionaalisten puitteiden vahvistamisessa kuin sääntelykehyksen mukauttamisessa. Euroopan laajuisten liikenneverkkojen kehittämisessä on edistytty, mutta merkittäviä uudistuksia ja yhdenmukaistamista tarvitaan edelleen rautateiden osalta. Maa osallistuu aktiivisesti Kaakkois-Euroopan liikenneobservatorion toimintaan. Kaupallisten lentoyhtiöiden markkinat on avattu Euroopan yhteistä ilmailualuetta koskevan sopimuksen ratifioinnin jälkeen. Kyseistä sopimusta olisi kuitenkin sovellettava johdonmukaisesti. Lisätoimia on toteutettava institutionaalisten puitteiden muuntamisen saattamiseksi loppuun ja sellaisten edellytysten varmistamiseksi, jotka mahdollistavat kaikkien liikennemuotojen markkinoiden avaamisen.

Energian alalla edistyminen on ollut rajallista. Energiayhteisön perustamissopimuksen osapuolena Bosnia ja Hertsegovinan on pantava täytäntöön asiaa koskeva EU:n energialainsäädäntö, mutta se on täytäntöönpanossa paljon aikataulusta jäljessä useilla energia-aloilla. Erityisesti kaasualan uudistukset ovat myöhässä. Sähköalalla sähkönsiirto on eriytetty ja riippumaton verkko-operaattori ja sähkönsiirtoyhtiö ovat toiminnassa. Sähkönsiirtoyhtiön kehitys, erityisesti Serbitasavallan ehdotus jakaa yhtiö entiteettien mukaan, on vaarantanut sähköalalla saavutetun edistyksen. Kattavaa energiastrategiaa ei ole kehitetty.

Bosnia ja Hertsegovina on edistynyt jonkin verran tietoyhteiskunnan ja tiedotusvälineiden alalla. Yleisradiotoimintaa koskevan federaation lain antamisen myötä yleisradiotoimintaa koskeva oikeudellinen kehys on saatu valmiiksi Bosnia ja Hertsegovinassa, vaikka yhdenmukaistaminen valtiotason lainsäädännön kanssa on vielä jossain määrin tarpeen. Viestintäalan sääntelyviraston riippumattomuutta ovat uhanneet uudet henkilöstön palkkausta koskevat säännöt ja vaikeudet pääjohtajan nimittämisessä. Valtiollisen tietotoimiston perustamisessa ei ole edistytty. Varainhoidon valvonnan alalla on tapahtunut hieman edistystä.

Tilastojen alalla on tapahtunut jonkin verran edistystä. Tilastoista vastaavien valtion ja entiteettien elinten välistä yhteistyösopimusta ei ole kuitenkaan pantu asianmukaisesti täytäntöön. Poliittisten erojen vuoksi päätöstä siitä, että vuonna 2011 suoritetaan väestölaskenta, ei ole vielä tehty. Tehokkaan EU:n säännösten mukaisen tilastojärjestelmän luominen Bosnia ja Hertsegovinassa edellyttää merkittäviä ponnisteluja.

Oikeuden, vapauden ja turvallisuuden alalla edistys on jatkunut viisumikäsittelyn , rajaturvallisuuden sekä turvapaikka- ja maahanmuuttoasioiden aloilla. On kuitenkin jatkettava toimia lisäparannusten aikaansaamiseksi kaikilla näillä aloilla. Viisumien myöntämisen helpottamista koskeva EY:n ja Bosnia ja Hertsegovinan sopimus tuli voimaan tammikuussa 2008. Euroopan komission kanssa on käynnistetty vuoropuhelu viisumivapaudesta. Biometristen passien käyttöönottamiseksi on toteutettu lisätoimia. Kansalaisten tunnistamisen suojajärjestelmää on kuitenkin parannettava, esimerkiksi järjestelmän turvallisen ja tehokkaan hallinnoinnin osalta. Uusi yhdennettyä rajaturvallisuutta koskeva strategia on annettu. Valtion rajaturvallisuuskomissio, joka vastaa yhdennetyn rajaturvallisuuden koordinoinnista ja strategian täytäntöönpanosta, perustettiin heinäkuussa 2008. Nyt on toteutettava lisätoimia eri viranomaisten välisen yhteistyön parantamiseksi rajoilla. Toimivan turvapaikkajärjestelmän luomisessa on edistytty. Maahanmuuttoasioissa on edistytty jonkin verran. Laittomien maahanmuuttajien väliaikainen vastaanottokeskus avattiin toukokuussa, mutta uusi maahanmuuttostrategia on vielä antamatta. Bosnia ja Hertsegovina on pannut hyvin täytäntöön Euroopan yhteisöjen kanssa tehdyn takaisinottosopimuksen, joka tuli voimaan tammikuussa 2008.

Rahanpesun torjunnassa on edistytty vähän. Yhteistyö kansainvälisellä tasolla on parantunut, ja rikoksen tuottaman hyödyn rahanpesua, etsintää, takavarikkoa ja menetetyksi tuomitsemista sekä terrorismin rahoittamista koskeva Euroopan neuvoston yleissopimus on tullut voimaan. Kotimainen lainsäädäntö on kuitenkin vielä yhdenmukaistettava yleissopimuksen kanssa. Lisäksi valtion tutkimus- ja suojeluviraston talousrikollisuuden tutkimusyksikön henkilöstömäärää ei ole lisätty merkittävästi. Hallinnollisten valmiuksien vahvistaminen rahanpesun estämiseksi edellyttää lisätoimia. Huumausaineiden torjumiseksi on toteutettu jonkin verran toimenpiteitä, ja huumausainetoimikunta on perustettu. Bosnia ja Hertsegovina ei kuitenkaan ole hyväksynyt laittomia huumeita koskevaa strategiaa tai toimintasuunnitelmaa. Huumausaineiden kauppa on edelleen vakava ongelma, joka edellyttää jatkuvia toimia.

Poliisitoimen alalla on edistytty. Myönteiseksi seikaksi voidaan katsoa se, että on annettu poliisitoimea koskevaa lainsäädäntöä, jossa säädetään seitsemän uuden viraston perustamisesta valtion tasolla. Nämä lait on nyt pantava viipymättä täytäntöön, ja uusien virastojen johtajat on nimitettävä. Valtion tutkimus- ja suojeluviraston työn helpottamiseksi on toteutettu joitakin toimia. Bosnia ja Hertsegovinan poliisivoimat ovat kuitenkin edelleen hajanaiset, ja viestintäjärjestelmiä, tietokantoja, tietokonepohjaisia tutkinta- ja rikosanalyysijärjestelmiä sekä rikosteknistä tutkintaa koskeva kompetenssi on jakautunut.

Bosnia ja Hertsegovina on edistynyt rajallisesti järjestäytyneen rikollisuuden torjunnassa, mikä on edelleen vakava huolenaihe ja vaikuttaa oikeusvaltioon ja liiketoimintaympäristöön. Järjestäytyneen rikollisuuden torjuntastrategian täytäntöönpano on ollut riittämätöntä. Lainsäädäntö on annettu, mutta sen täytäntöönpanoa on parannettava. Vuoden 2006 terrorismin vastaista strategiaa on seurattu heikosti. Bosnia ja Hertsegovina on hyväksynyt uuden kansallisen toimintasuunnitelman, joka koskee ihmiskaupan torjuntaa vuosina 2008–2012. Euroopan neuvoston yleissopimus ihmiskaupan torjunnasta on tullut voimaan. Sen täytäntöönpanoa on kuitenkin parannettava. Bosnia ja Hertsegovina on ihmiskaupan lähtö-, kauttakulku- ja kohdemaa, mikä on edelleen huolestuttavaa. Valtion tietosuojavirasto ei ole vielä toiminnassa.

Kroatia

Kroatia täyttää edelleen poliittiset arviointiperusteet . Edistymistä on tapahtunut kautta linjan, mutta lisätoimia tarvitaan yhä useilla aloilla, kuten oikeuslaitoksen ja hallinnon uudistamisen, korruption torjunnan, vähemmistöjen oikeuksien ja pakolaisten paluun aloilla. Liittymiskumppanuuden ensisijaiset tavoitteet on saavutettu osittain.

Demokratiaa ja oikeusvaltioperiaatetta on lujitettu entisestään. Sekä hallituksen että parlamentin toiminta on pysynyt hyvänä. Oikeuslaitoksessa, julkishallinnossa ja korruption torjunnassa on kuitenkin vielä huomattavasti parantamisen varaa. Merkittävät parannukset näillä aloilla ovat erittäin tärkeitä, jotta voidaan luoda vankka perusta yhteisön säännöstön kokonaisvaltaiselle täytäntöönpanolle.

Julkishallinnon uudistuksessa on edistytty jonkin verran. Hallitus on hyväksynyt julkishallinnon uudistusstrategian sekä yleisiä hallintomenettelyitä koskevan lain tarkistamista koskevan ehdotuksen ja tehnyt parannuksia virkamieslakiin. Valtion keskushallintoviraston valmiuksia on vahvistettu. Erilaisia sähköisen hallinnon aloitteita on tehty. Oikeudellinen perusta nykyaikaisen ja ammattitaitoisen virkamieskunnan luomiselle on kuitenkin edelleen puutteellinen. Kaikkia virkamieslain täytäntöönpanon edellyttämiä säädöksiä ei vielä ole hyväksytty. Virkamieslakia ei ole pantu johdonmukaisesti täytäntöön valtionhallinnossa. Hallinnollisia menettelyjä koskevan lainsäädännön tarkistus on edelleen kesken. Hallintojärjestelmä on yhä tehoton. Henkilöstöhallinnossa on vieläkin heikkouksia, ja virkamieskunta kärsii yhä henkilöstön suuresta vaihtuvuudesta ja pätevän henkilöstön puutteesta. Hajauttaminen on viivästynyt tuntuvasti. Lisätoimia on jatkettava kautta linjan.

Oikeuslaitoksen uudistamisessa on edistytty jonkin verran. Uutta lainsäädäntöä on annettu, ja kaikkia tärkeimpiä uudistuksiin liittyviä kysymyksiä koskeva tarkistettu toimintasuunnitelma hyväksyttiin kesäkuussa 2008. Oikeudellisten tarkastusten järjestelmä alkaa tuottaa tuloksia. Tasapainoisempi lähestymistapa sotarikosmenettelyihin on hitaasti tulemassa näkyviin, ja valmius asettaa rikoksiin syyllistyneet syytteeseen heidän etnisestä taustastaan riippumatta on suurempi. Tuomioistuinkäsittelyä odottavien asioiden määrä on kuitenkin edelleen suuri, ja oikeudellisten menettelyjen pituus on kohtuuton. Tuomioistuinten rationalisointi ei ole vielä alkanut toden teolla. Oikeuslaitoksen vastuuvelvollisuutta, ammattimaisuutta ja toimivaltaisuutta on edelleen parannettava. Etniset seikat vaikuttavat edelleen rikosoikeudelliseen vastuuseen sotarikoksista. Tällaisten rikosten syytteeseenpano laiminlyödään usein. Riittävää ratkaisua 1990-luvulla vastaajan poissa ollessa annettuja tuomioita koskevaan kysymykseen ei ole saatu aikaan. Kaiken kaikkiaan oikeus